खरगोश के चतुराई से बाचल जान\nएगो जंगल में हाथी के एगो झुंड रहत रहे। ओह झुंड में जवन सभले बूढ़ हाथी रहे, सभ हाथी ओकरा के आपन सरदार मानत रहसन। जब बुढ़वा ए झुंड के सरदार रहे त ओकर एगो अलगा से नाम भी होखे के चाहत रहे। एही से सभ के धन में राखत ओकर नाम ‘गजु पहलवान' धराईल रहे।\n'गजु पहलवान' अपना झुंड के सभ हाथी से बाड़ा प्रेम करत रहे। सभकर सुख-दुख के बाड़ा ख्याल रखत रहे। उ हरमेसा इहे चाहत रहे कि, ओकरा झुंड के कवनों हाथी के कवनो दिक्कत भा कष्ट जन होखे। जब गजु पहलावन सभकर अतना ख्याल राखत रहे, त सभ हाथी अपना सरदार के बाड़ा इज्जत करत रहसन।\nएक साल बुनी (वर्षा) ना परे से जंगल के सभ पेड़-पौधा सुखा गईल। नदी-नाला सभे सुख गईल। एह चलते जंगल में अकाल पड़ गईल। ना त खाए के कुछु बाचल रहे अवरू ना पिए के। कतहूँ पानी ताक ना रह गईल रहे। जंगल में हाहाकार मच गईल। जंगल के सभ जानवर, पशु-पक्षी जंगल छोड़ के दोसरा जगह चल गईले।\nजंगल में के बाचल...... त जंगल में खाली बाच गईले गजु पहलवान अवरू उनकर झुंड के हाथी। अब भूखे-पियासे हाथी लोग के हालत खराब होखे लागल। हाथी के झुंड में से एक-आध गो हाथी मर गईले। इ सभ देख-जान के गजु पहलवान के बहुत चिंता होखे लागल।\nउ सोचे लागल कि अईसन का करी, जवना से हमरा झुंड के हाथी सभ के जान बांच जाए। बहुत सोचला समझला के बाद एक दिन 'गजु पहलवान' सभ हाथी के बोला के कहलस - 'देख लोग अब एह जंगल में त खाए-पिए के कुछु बाचल नईखे एह से हम चाहतानी कि तू लोग चारों ओर जा अवरू देख लोग की कतही पिए के पानी बा की ना’।\nअपना सरदार के बात सुन सभ हाथी चारों देने पानी के तलाश में निकल गईले। बहुते खोजला के बाद कतही दूर एगो हाथी के पानी लउकल। उ हाथी तुरंत दउर के गजु पहलवान के ए बात के जानकारी दिहलस।\nहाथी कहलस कि, एक जगह पानी के बड़का झील बाटे अवरू ओह जंगल में पेड़-पौधा बाटे, उ सभ पेड़ फल से लदाईल बा।\nहाथी के बात सुन गजु पहलवान के बहुत खुश भईल। उ कहलस कि, अब हमनी के बिना देरी कईले ओह जंगल के देने चले के चाही।\nगजु आपन झुंड के संगे ओ जंगल में चल दिहले। ओह जंगल में पानी अवरू फल-फूल पाके हाथी सभ के मन खुशी से झूम उठल। हाथी सभ के त खाये-पिये के आराम भ गईल बाकि खरगोश सभ प त आफत आ गईल। काहे से कि, ओह जंगल में खरोश के एगो बस्ती रहे। ओह बस्ती में बहुते खरगोश रहत रहसन।\nभाई हाथी त बहुते बड़का जानवर होखेला, ओकरा आगा त खरगोश चींटी के बराबर बा। अब हाथी ओह जंगल में चलिहसन त ओकनी गोड़ से दबा के खरगोश के त जाने नु जाई। ऐह तरे कुछ खरगोश के जान तक चल गईल।\nखरगोश सभ में ए बात के चलते बहुत बड़ चिंता के विषय बन गईल। उ सोचे लगलसन कि ऐह तरे एक-एक क के त सभकर जान चल जाई। एह से जान बचावे खाती कुछ-ना कुछ त करही के पड़ी।\nहाथी से जान कईसे बचावल जाय ऐह खाती खरगोश’वन के एगो सभा भईल। ओह सभा में जवन सभले बड़ खरगोश रहे उ कहलस कि, केकरा में अतना हिम्मत बा कि उ हाथीयन के अत्याचार के बंद करवा सके........?\nअतना बात सुनते एगो खरगोश उठ के आगा आईल आ कहलस कि, हम जाईब गजु पहलवान के भीरी खरगोश देने से दूत बन के अवरू आपन समस्या उनुका के सुनाईब।\nओह खरगोश के बात सुन सभ खरगोश ओकरा बात से सहमत भईले अवरू गजु पहलवान के भीरी भेज देले। खरगोश, हाथी के झुंड में चल त गईल बाकि सोचे लागल कि, अब गजु पहलवान के भीरी कईसे पहुंची? अगर गजु पहलवान के भीरी जातानी, त बीचे में कहीं हमार काम तमाम मत हो जाए।\nसही भी रहे, काहे से कि गजु के भीरी पहुंचे खाती ओकरा सभ हाथी के गोड़ के नीचे से जाये के पड़ी। इहे सोच खरगोश एगो बहुते बड़हन पहाड़ प चढ़ गईल।\nपहाड़ प खाड़ा होके ज़ोर से चिलाए लागल..... 'गजु पलवान' हम चंद्रमा के भेजल दूत हई। हम चंद्रमा के एगो सेंदेश लेके आईल बानी।\nचंद्रमा के नाम सुन 'गजु.........खरगोश के बात ध्यान से सुने लागल, उ कहलस कि का कहला ह, तू चंद्रमा के दूत हव......? तू चंद्रमा के संदेश लेके आईल बाड़.......?\nखरगोश कहलस...... ह...ह हम चंद्रमा के दूत हई। उ तहरा खाती एगो संदेश भेजले बाड़े। तू उनकर संदेश के ध्यान से सुन......।\nतू आ तहरा झुंड के सभ हाथी चंद्रमा के झील के पानी गंदा क देले बाड़े। तोहन लोग ना जाने केतना खरगोश के तक के जान ले लेले बाड़। तोहन लोग के शायद इ मालूम नईखे कि चंद्रमा खरगोश के केतना प्यार करेले। ऐह से तोहन लोग से चंद्रमा खिसिया गईल बाड़े। तू लोग अब सावधान हो जा, नाही त चंद्रमा तोहरा के अवरू तहरा झुंड के सभ हाथी के जान से मार दिहे।\nखरगोश के एतना बात सुन सभ हाथी डेरा गईले। उ डेराते-डेरात कहले कि तू हमरा के चंद्रमा के भीरी ले चल। हम उनका से आपन कईल अपराध के क्षमा मांग लेब।\nखरगोश इहे त चाहत रहे। खरगोश कहलस हम तोहरा के चंद्रमा के भीरी ले त चलब बाकि हमार एगो शर्त माने के पड़ी......शर्त के बात सुन 'गजु' कहलस का बा तहार शर्त जल्दी बताव......\nखरगोश कहलस, हमार शर्त कवनों बड़ नईखे...... बस शर्त इहे बा कि चंद्रमा के भीरी तहरा अकेले चले के परी ......।\nगजु के त डर सतावत रहे, अब शर्त ना मनीहे एकर त सवाले नईखे बनत..... उ झट से खरगोश के शर्त मान लिहलस........।\nपुर्णिमा के रात रहे, ए रात में आकाश एकदम साफ होखेला, जवना चलते जमीन तक के सभ कुछ साफ-साफ लउकेला। ओह राती के खरगोश 'गजु' के झील के किनारा ले गईल। झील के देने इशारा करत खरगोश कहलस, 'गजु' ल मिल ल चंद्रमा से।\nपानी में पुर्णिमा के चाँद के परछाई साफ दिखाई देत रहे। 'गजु' सचमुच के चंद्रमा जान के माफी मांगे खाती जईसही आपन लमहर सुढ पानी मे डललस त झील के पानी हिल गईल जवना चलते चंद्रमा के परछाई लउकल बंद भ गईल।\nअब चंद्रमा के ना लउकला से 'गजु' चिहा (अचरज) के बोल उठल "आरे, चंद्रमा काहा चल गईले.......?\nखरगोश कहलस, हम कहत रनिह नु कि चंद्रमा तोहरा प खिसियाइल बाड़े। तू लोग उनकर पानी त गंदा कईए देले बाड़, साथे-साथ केतना खरगोश के भी जान लेले बाड़। हमरा त लागता ऐही से तोहरा से चंद्रमा मिलल नईखन चाहत।\nफिर 'गजु' खरगोश के बात के सांच मान लिहलस। उ डेरा के कहलस, एकर कवनो उपाय बा की ना? हम चंद्रमा के खुश कईल चाहतानी.......?\nखरगोश कहलस...... ह उपाय बाटे नु। तोहरा एगो काम करे के पड़ी। तू काल्ह होत बिहान अपने आ अपना झुंड के संगे ए जंगल से दूर चल जा। तोहरा प चंद्रमा बहुते खुश हो जईहे।\nगजु पहलवान.... होत बिहान ओ जंगल के छोड़, अपना झुंड के संगे दोसरा जगह चल गईल।\nऐही से कहल गईल बा - शरीर बड़ होखला से बुद्धि ना ढेर होखे। देखी ओतना बड़ हाथी जईसन जानवर के खरगोश जईसन छोट जीव अपना बुद्धि से कइसे हरा देलस अवरू जंगल छोड़ के जाए प मजबूर क देलस।\nFirst Update: 01 March, 2014 02:59 PM


झूरी काका... | जोगीरा\nHome भोजपुरी साहित्य भोजपुरी कथा-कहानी झूरी काका…\nगांव में खबर फइलल ‘झूरी काका मू गइलन’ जे सुने ऊ एक बेर ठक हो जाव. जइसे बिच्छी के जहर चढ़ेला ओही तरे ई खबर गांव में फइलत जाव. खबर सुनते झूरी काका के चेहरा नजर का सोझा खाड़ हो जाव. अध पाकल बार संवारल, रंग-कद-काठी नीमन, अधबंहिया बगल में जेब वाली सीयल गंजी, फेटामार के धोती पहिरले, कान्ह प मारकीन के गमछा जवन ओढ़े आ पहिरे दूनो के काम आवे, नंगा पांव एहर-ओहर आइल गइल. कुत्र्ता रहबो करे त चलत का बेरा कान्हि प राखि लेस ताकि हितई-नतई के लोग ई ना कहे कि इनकरा कुत्र्ता नइखे बाकिर ओके साइते कबों पहिरस. हाथ में छोटहन एगो लाठी जवना के ऊ सोटा कहस. ‘सोटा’ के बिना लिहले ऊ कहीं ना जास. अबे काल्हुए त लउकल रहले. साइत सुतला में कवनो बेमारी में मू गइले. दवा-दारू भरसक ऊ खइबे ना करस. मांस-मछरी से परहेज रहे. काका के कहनाम रहे कि जे कवनो गुनाह नइखे कइले ओकर जान हतल काहे जाय. कवनो जानवर बिना खतरा पहुंचवले भा बिना खतरा के अंदेसा के हमला करे बाकिर ई आदमी एतना खतरनाक ह कि बेगुनाहनो के जीये के हक छीन लेला. ई कवन गुनाह कइले रहेली स जे रोज लोग एहनी केमार डालेला. काका के बात के कवनो उत्तर ना रहे. काका आज सबका के छोड़ के आंख मूंद लेलन.\nझूरी काका के मुअला के खबर फइलते सबका लागे कि घर के कवनो बेकति मू गइल बा. लइका जवान-बूढ़ सभे झूरी काका के घरे आ गइलन. गांव के मेहरारू लइकी उनका घरे ठकचि गइली स. काका के लासि भुइंया सुतावल रहे. कुल देहिं तोपल रहे चेहरा लोगन के देखे खातिर खोल दीहल रहे. काका के चेहरा प ना कवनो खुशी रहे ना कवनो गम. उनका मुंह प एगो अइसन भाव रहे जवन बतावे कि ऊ बड़ा शांत मन से चिर निद्रा में सूत गइल बाडऩ. घर के अकसरूआ रहलन. मेहरारू पहिलहीं साथ छोड़ देले रही. कवनो बाल-बच्चा ना रहे. कई बेर लोग जोर डललन कि काका दूसर बियाह कई लेस बाकिर काका तइयार ना भइलन. ऊ कहस हमरा करम में एतने दिन मेहरारू के सुख लिखल रहल ह. अगर अधिका रहित त राधिका काहे मुअल रहती. भगवान के इहे इच्छा रहल ह अब ओकरा उल्टा हम काहें जाई. रहल बात बाल बच्चा के त गांव के लइका-लइकी बाडऩ स बाकिर अंत समय में केहू एक चम्मच पानी देवे ना आइल. काका जलेसर बाबू के उदाहरन देस जिनकरा मुअला प लइका-पतोह ई कहि के ना अइलन स कि दफ्तर से छुट्टïी नइखे मिलत. काम का दिने दूनो पहुंचलन स. दान दच्छिना कुछ दिहलनस आ एक हफ्ता बादे जमीन घर बेच के रूपिया जेबिया के शहर के राह धइलन स. गांव-जवार का कहत बा उनकरा प कवनो असर ना होखे. काका कहस अइसना बंश से त हमरा नीयर निरबंश नीक. जवन बरध हरे ना चलस ऊ उफ्फर परस. जवन बेटा अंतिम समय पानी देवे ना पहुंचल ओह लइका से बेलइका भइल नीक बा.\nकाका कहस आज काल्ह त सुनत बानी कि भाई-बाप के घरे राखल जीव के जंजाल हो गइल बा. देवनंदन भइया भउजी के लेके अपना लइका कीहें दिल्ली गइल बाडऩ. पता चलल ह कि लइकवा भाई-बाबू के बुढ़वन खातिर बनल आश्रम में रखवा देले बा काहें कि ओकरा मेहरारू के देवनंदन भाई के रात के खोंखल नीक ना लागत रहल ह. बुझात बा ऊ ना बूढ़ होखी. इहे ना बबुआ भाई के दूनो लइका त रेकार्ड तोड़ देलेे बाडऩ स. माई-बाप के बांट देले बाडऩ स. पचास बरिस ले दु:ख-सुख में साथ रहल भइया-भउजी एह बुढ़ौती में विछोह के जिनगी जीयत बाड़े. जबकि बुढ़ौती में मेहरारू अन्हरा के लाठी ह. मरद मेहरारू एक दूसरा के जरूरत बन जाले. आखिर अइसन दुनिया बसवला से का फायदा. अकेले ठीक बानी. फूंक दिहनी मड़ई सलाम भाई चूहा. मूअब त गांव के लोग किनारा लगा देई. के आके देखे आवत बा कि के का कइलस. आत्मा जब शरीर के साथ छोड़ देई त कवन मोह कि शरीर के का भइल. काका गंभीर हो गइलन. आज के समाज के ताजा हाल के बयान करत रहलन.\nकाका अपना माई-बाबू के अकेल लइका रहले. एही से हर घरी माई अपना साथे लेले रहे. बाहर बहुत कम जाये दे. एह से उनकरा प माई के एतना प्रभाव परल कि लइका उनकर मेहररूई हाव-भाव देख के ‘मउग’ कहके चिढ़ावस स. काका गरियो मेहररूई देस बात-बात प देगलवा, मुंह झंउसा कहे लागस बाकिर मन के निर्मल रहले. गांव में बियाह के बाद लइकी जब डोली में बइठस स आ रागि ध के रोवे लागस स त काका बोलावल जास ऊ डोली कीहे घंटा भर समझावस आ अंत मेंलइकी के रोवल भुला जाव. काका ओकरा ओठ प भरसक मुसकराहट लिया के विदा करस बाकिर नइहर छूटला के घाव प काका के समझावल कुछ देर मलहम के काम जरूर क दे बाकिर ऊ घाव त अइसन ह जवन बेटी जिनगी भर इयाद करेले.\nगांव में कवनो बेमारी आवे त काली माई कीहें खप्पर चढ़ा के पूजा होखे. काका ओहिजा जा के खेलस आ अभुआस. लोग कहे कि उनकरा कपार प काली माई आवेली. सांचो खेलत-खेलत काका के आंखि लाल हो जा स. ऊ पूरा आवेश में आ जास. भूत प्रेत के कोप से लेके लोगन के भविष्य तक बतावस. उनकर बतावल केतना सांच होखे ई नइखे कहल जा सकत बाकिर विश्वास फलदायक होला एकरा अनुसार उनकरा कहला प सभे विश्वास करे आ ओह में कुछ सांचो हो जाय.\nचाहे लइका के तिलक रहे चाहे लइकी के बियाह खास परोजन का दिने सबेरही काका हाजिर हो जास, का कइसे होता एकर पूरा जानकारी करस बीच-बीच में आपन सुझावो देस. भंडार प काका कब्जा जमा लेस. जलपान के समय का रही, के के कहां लागी खाये के बेरा परोसे में कइसे किफायती कइल जाव कि नुकसान ना होखे. काका के बेवस्था एतना ‘टंच’ रहे कि सब मान जाय. ई कुल काका बिना स्वारथ के करस. अब त अइसन लागे लागल कि उनकरा बिना परोजन अधूरा बा.\nकाका के काम के दायरा बहुत चाकर रहे. मरद-मेहरारू के झगरा से लेके लइकन के प्राइमरी स्कूल में दुपहरिया के भोजन तक उनकर काम के क्षेत्र हो गइल रहे. हीरा बो गोडिऩ लइकन के दुपहरिया में खिचड़ी तइयार करस. मोका देखते चाउर-दाल घरे भेजवा देस. काका के नजर एक दिन पड़ गइल ऊ रंगे हाथ पकड़ लेलन. ले आके प्राइमरी स्कूल के हेडमास्टर के सोझा खड़ा क देहलन. मास्टर साहेब! रउरो जिमेदारी बनत बा कि जाके देखीं कि लइकन खातिर भोजन कइसन बनत बा. असली माल घरे भेज के हीरा बो पानी नीयर खिंचड़ी लइकन के परोस देत बाड़ी त एह से कवन लाभ बा. सरकार के दीहल सहायता के ई सदुपयोग ह कि दुरूपयोग? हेड मास्टर साहेब का काठ मार दिहलस. ऊ हीरा बो के जवाब दे देलन बाकिर काका उनका के रोक देलन. कवनो समस्या के ई ना निदान ह. दूसरकी आयी त ऊ ईमानदार होखी एकर कवन सबूत बा. रउरा एही के राखीं आ एकरा प नजर राखीं. हमहू देखत रहब. ओह दिन के बाद हीरा बो एको दाना ना चोरावे के साहस कइली लइकन के खिचड़ी नीक मिले लागल. हेड मास्टर साहेब सतर्क हो गइलन.\nकाका बिना होली के तेवहार अब सून रही. होलिका जरा के गावत बजावत लोग जब जपाल के दूआरी प पहुंचे त होरी गावत काका के एगो कबीरा हवा में गूंज जाव एकरा बात ‘मनोरा’ गवाये लागे. गीतन में सवाल जवाब के ओहिजा ‘मनोरा’ कहल जाव. ओहर ले केशव बो आ औरतन के सामूहिक सुर के साथे गूंज जाय.कवन फूल फूले गहागह हो, कवन फूल फले भिनुसार मनोरा झूमि रह भइया झूमि रह, झूमि रह सारी रात मनोर काका ओकर जवाब देस आ प्रकृति वर्णन से शुरू भइल ई मनोरा चिकारी में फेेनु नीक लागे वाली गारिन में बदल जाव, जवना में देवर भउजाई के मजाक रहे. होली के खास आइटम में ई मनोरो मानल जाय. आजकाल त एके केहू जनते नइखे. इहे ना काका गांव के रमलीला में ऊ पात्र रहलन जवन जब चाहे तब हनुमानजी से लेके कालनेमि के पाठ क लेव. जवन पात्र कम रहे काका ओकर कमी पूरा करस.\nबाकिर उनकर ‘लदहवा राजा’ के भूमिका देखे खातिर बड़ा भीड़ जमत रहे. सीता स्वयंबर में धनुष तोड़े एगो लदहवा राजा गइल रहे ऊ धनुष के देखते चित्त हो गइल. काका के उहे भूमिका रहे. पेट में कपड़ा के बंडल बांध के लाद बनावल जाव. काका लदहवा राजा के भूमिका में भचकत चलस साथे उनकर मंत्री उल्टा छाता उनका के लगावत चले, दूनो जना के नोक-झोक सुनके दर्शक हंसत-हंसत बेहाल हो जास. मंत्री के भूमिका राम जग नाऊ करस. दू बरिस पहिले राम जग नाऊ मू गइलन. काका ओह दिन बड़ा रोवलन. लदहवा राजा के भूमिका ऊ निभवलन बाकिर ऊ हंसी नागा नाऊ ना लेआ पवलन ना काका ओह तरे खुल के हंसा पवलन. राम जग के गम उनका मन में कहीं बइठल रहे.\nपिछला साल काका गांव में लइकिन खातिर एगो सिलाई केन्द्र आ पुस्तकालय बनववलन. उन्हन के चलावे खातिर आपन पांच बीघा जमीन दे देलन कि एकरा आमदनी से जवन पइसा मिली तवना से ई केन्द्र आ पुस्तकालय चली. दर दयाद उनका प बड़ा कुरबुरइलन कि जमीन झूठे दान क देलन. काका बात समुझ गइलन कहलन हमरा आगे पाछे के बा जवन रही तवन तोहने लोग के न रही कुछ अपनो मन के क लेबे द जा. इहे ना हरदुआर बड़ा बेमार रहलन. काका देखे गइलन त उनकर हालत देख के उनकरा आंखि में लोर भरि आइल. घर में अनाज के दाना ना रहे लइका भूखे बिलबिलात रहलन स. दवाई के करो. काका घर से गेहूं आ चाउर त भेजवइबे कइले जिला अस्पताल में ले जाके हरदुआर के भरती करा दिहले. जवले ऊ नीक ना हो गइले तब ले ओकरा एक-एक बात के खियाल कइले. ई उहे हर दुआर रहे जे झूरी काका के मउग कह के चिढ़ावत रहे- ‘मउगा मउगाई करे मेहरी के माई कहे’\nठीक भइला प काका कहले, लइकाई के ते इयार हउवे तू हमरा के ‘मउग’ कहु चाहे कुछ अउर. हरदुआर काका के गोड़ छान लिहलन आ कहलन मालिक ‘मउग’ ना रउरा ‘मरद’ बानी. ई जिनगी राउर बा. कबो कुछ कहब हाजिर रहब. काका हरदुआर के बात सुन के हंस दिहलन. जो अपना परिवार के पाल पोसु. हमरा कवन जरूरत बा. जहें सांझ तंहे बिहान. गाय रखले बानी सांझ के ओकरा दूध में कबो तनी चाउर चीनी डाल देइला त खीर बन जाले. बाट्टïी-चोखा त हमार भोजन बारह मसिया हो गइल बा. एह में कवन जरूरत बा. गाय के लेहना काट लियाइला. केतना खइबे करी. भूसा बटले बा. कहिके काका आगे बढि़ गइलन. हरदुआर आंख में कृतज्ञता के लोर-लीहले उनका के देखत रहले. काका के मुअल सुन के हरदुआर फफक-फफक के रोअत रहलन. चतुरी काका कहले-झूरिया हमनी के छोड़ के अचके चल दिहलस, तोरा बिना राम लीला आ होली में अब हमनी खातिर कवनो रस ना रही. काका के चेहरा प अखंड शांति विराजत रहे. ऊ चिर निद्रा में सूतल रहले जइसे कहत होखस आगे के काम अब तोहन लोग के हवाले.\n–गिरीजेश राय जी\nअगिला लेखBhojpuri Film Nagina Trailer\nभगवती प्रसाद द्विवेदी जी के लिखल भोजपुरी कहानी जंगल में मंगल\nरामचन्द्र कृश्नन जी के लिखल भोजपुरी कहानी बिआह


सम्मान समारोह : झोरा से अब मिल गईल छुटकारा , अब बैग लेके जाएब स्कूले पढ़े | Bhojpuriya Byar\nHome जिला जवार सम्मान समारोह : झोरा से अब मिल गईल छुटकारा , अब बैग लेके जाएब स्कूले पढ़े\nसम्मान समारोह : झोरा से अब मिल गईल छुटकारा , अब बैग लेके जाएब स्कूले पढ़े\nDec 28, 2019जिला जवार0\nगोपालगंज /हथुआ : हथुआ स्थित कुचायकोट विधायक अमरेन्द्र पांडेय के पेट्रोल पंप पर शनिवार के दिने आयोजित सम्मान समारोह के दुसरका दिने सेमरिया , भगवानपुर , खालगांव , बनकटियाँ पंचायत के लगभग तिसगो गांव के हजारो लोग के विधायक अमरेन्द्र कुमार पांडेय औरी जिला परिषद अध्यक्ष मुकेश पांडेय के द्वारा सम्मानित कईल . ऐ सम्मान समारोह में महिला , युवा अउरी बुजुर्ग लोग के कंबल देके सम्मानित कईल गईल . जबकि ऐह चारू पंचायत से आईल जनप्रतिनिधि लोग के शाल देके सम्मानित कईल गईल .\nअब झोरा – बोरा से मिलल छुटकारा , स्कूल बैग लेके जाएब पढ़े\nसम्मान समारोह में भगवानपुर पंचायत से आईल दस वर्षीय मुन्ना कुमार के जब अमरेन्द्र कुमार पांडेय के द्वारा स्कूल बैग , कापी ,पेन अउरी पानी के बोतल एक साथे देके सम्मानित कईल गईल तब मुन्ना कुमार के ख़ुशी के ठेकाना ना रहल . उ ख़ुशी से झूम उठले . अपना माई तेतरीया देवी से कहे लगले की माई अब हमरा स्कूले जाए खातिर झोरा -बोरा से छुटकारा मिल गईल . अब हमहू स्कूले बैग लेके जाएब . विधायक जी हमनी के मन के बात के ख्याल रखले बानी . पैसा के अभाव में हम स्कूले झोरा – बोरा लेके जात रहनी हवे . विधायक जी के हरावेवाला केहू नईखे . ईहा के सबकर ख्याल राखत बानी . ई बात खाली एगो मुन्ने ना बल्कि हजारो के संख्या में आईल छात्र लोग के जब सम्मान समारोह में स्कूल बैग दिहल गईल तब छात्र लोग के चेहरा खिल उठल.\nनितीश कुमार जी के शासन में न्याय के साथे भईल बा विकास\nसम्मान समारोह के संबोधित करत कुचायकोट के विधायक अमरेन्द्र कुमार पांडेय कहले की बिहार के मुख्यमंत्री नितीश कुमार जी के शासन में न्याय के साथे विकास भईल बा . हमनी के जन – जन के नेता नितीश जी सबकर ख्याल रखले बानी . केहू के साथे कवनो भेदभाव नईखे भईल . लोकतंत्र में नेता लोग के मालिक भगवान जनता होखेले . जनप्रतिनिधि के जब जनता के द्वारा चुनल जाला तब काफी उम्मीद जनता के अपना जनप्रतिनिधि से होखेला . आज तक ले अपना किहा खाली नेता औरी अफसर लोग के ही सम्मान होत रहल हवे . बाकिर हम पिछलका साल से एगो नया परम्परा के शुरुवात कईले बानी . जेकरा बल पर हम विधायक औरी आज बिहार के विधानसभा में ध्यानाकर्षण समिति के सभापति चुनल गईल बानी ओकरा के हम आज दुसरका साल फेरु से अपना किहा बोला के सम्मानित कर रहल बानी . हमरा खातिर हमरा क्षेत्र सगरी जनता कवनो भगवान से कम नईखन . हमार कबो इहे प्रयास रहल बा की हम अपना क्षेत्र के जनता के एगो बेटा औरी सेवक बन के सेवा करी . पिछलका साल त हम खाली युवा , बुजुर्ग ,महिला लोग के सम्मानित कईले रहनी बाकिर अबकि बार हमरा मन में ख्याल आईल की हमनी के देश के आवेवाला जवन भविष्य छात्र लोग बा ओहू लोग के सम्मानित कईल जाव . एहिसे अबकि बार युवा .बुजुर्ग, महिला लोग के साथे – साथे पांचवी क्लास से लेके दसवी क्लास तक पढ़े वाला सगरी छात्र लोग के भी सम्मानित कईल जा रहल बा . विधायक जी आगे कहले की हमरा गर्व बा की ऐ सम्मान समारोह में हमार भतीजा गोपालगंज के जिला परिषद अध्यक्ष मुकेश पांडेय के द्वारा भी बढ़ चढ़ के योगदान दिहल जा रहल बा . हमरा ख़ुशी बा की अपना काम के बदौलत मुकेश पांडेय सीवान गोपालगंज दुनु जिला में आपन लोकप्रियता बढ़वले बाड़े . हमार पूरा परिवार हरदम जनता के सेवा में तत्पर रहेला . हमनी के द्वारा बिना कवनो भेदभाव के सगरी लोग के हर संभव मदत के प्रयास कईल जाला . सम्मान समारोह में आज दोसरका दिने आईल जनता के भीड़ देख हमार मन गदगद हो गईल .\nPrevious Postकोलकाता में आयोजित राष्ट्रीय ओपन ताइक्वांडों प्रतियोगिता में गोपालगंज के पूजा के मिलल गोल्ड मेडल Next Postगोपालगंज : तेरह दिन पहिले से अपहत युवती के लाश मिलल गंडक नदी में\nशैलेश कुमार पाण्डेयSep 17, 2020\nशैलेश कुमार पाण्डेयSep 16, 2020\nशैलेश कुमार पाण्डेयSep 14, 2020\nThis Month: 3135


नीक-जबून-9 – Anjoria\nजून 24, 2017 डॉ. रामरक्षा मिश्र विमल के डायरी, नीक-जबून, भोजपुरी डायरी\nबुदबुदाई अब समय\nमौसम के सुगबुगाहट के पता साफ-साफ चल जाता. काल्हु तक के टेढ़ आ लरुआइल पतइयो आजु हवा का सङे घुमरी-परउआ खेले लागल बाड़ी सन. टीबी से लेके सोशल साइट तक एकही विषय छवले बा- स्त्री विमर्श. बदलाव के धमस साफ-साफ सुना रहल बा. बैरागी लोगन का प्रति आस्था बढ़ रहल बा. प्रशासन में विश्वसनीयता के पर्याय बन रहल बा लोग. अलग-अलग तबका के मेहरारुन के दुख-दर्द सुनावे में मीडिया दिलचस्पी ले रहल बिया. न्यायालय पर सभके नजर लागल बा- चाहे मुद्दा राम मंदिर के होखो, मेहरारुन पर अत्याचार के होखो भा ध्वनि-प्रदूषन के. सोनू निगम जइसन लोकप्रिय आ मशहूरो लोग अपना फैन सभन के मोह त्याग के अपना दिल के बात खुल के कहे लगल बाड़न. अपना घीव अस चीकन बार के आ अपना सुंदरता के लोभ छान्ही प धइके टकला होखे में तनिको हिचकिचइले ना सोनू निगम. उनकर फतवा के आतंक के मजाक बनावल साफ बता रहल बा कि पिछला दू-तीन बरिस में देश में जागरूकता आ निडरता का स्तर में जमिके बढ़ोत्तरी भइल बा.\nलागता एह पारी त कुछु होइए के रही. लोगन का उत्साह के देखिके त सभ कुछ पोजिटिभे लागता. काल्हु तक पानी पी-पीके कोसेवाला लोग जोगी जी के बड़ाई करत नइखन अघात- जोगी जी वाह ! गरीब, कमजोर से लेके पुरुष वर्चस्व के शिकार मेहरारू आ लइकी तक जवन प्रताड़ना के जहर पीके पूरा जीवन अपमान आ तिरस्कार में काटि देत रही सन, ऊ आजु जोगी जी के साथ पाके असीम ऊर्जा से भर गइल बाड़ी सन. डर के माहौल बाइ-बाइ. सात साल पहिले के लिखल आपन एगो गजल के दू गो शेर बार-बार जबान पर आ जातरे सन-\nभाग सकबऽ दउरि के जतना निकलि जा भागि लऽ\nबहसला का जोम में छरपट छोड़ाई अब समय\nअब जरे लागल दिया बा शहर में हर गाँव में\nदूध घी के सच छिपी ना बुदबुदाई अब समय\nछपास के बुलबुला, पुजाई के तरास आ भउरि के बनौरी\nपिछला दिन कुछ अइसन भइल कि हमार कुछ मित्र ‘छपास’ शब्द का पाछा परि गइले. ओइसे त कई बरिस पहिले से नेट पर भोजपुरी के दर्शन होखे लागल रहे बाकिर सभसे अधिक सक्रियता के दौर लगभग 10-11 बरिस पहिले लउके लागल रहे. अँजोरिया डॉट कॉम, भोजपुरिया डॉट कॉम आ जय भोजपुरिया डॉट कॉम जइसन साइट का प्रेरणा से कई गो नया लेखक तेयार हो गइले. एने दु-तीन बरिस में एकरा में अउर बढ़ोत्तरी भइल बा. भोजपुरी साहित्य खातिर एगो नीमन संकेत बाटे छपास के ई बुलबुला. बाकिर जब पुजाई का तरास से परेशान होके ई कलम साँठ-गाँठ का पोखरा में मृगतृष्णा के अमिरित पिए लागतिया त कुछे दिन में भउरि के बनौरी बनिके नीमन-नीमन लोगन के माथ फोरे लागतिया. ई एकर बाउर पक्ष बा. भाषा आ साहित्य के अध्ययन जरूरी बा. जे हिंदी में शुद्ध ना लिख पावत होई, ऊ भोजपुरी में कबो शुद्ध ना लिख सके. बोली आ भाषा के फर्को जानल जरूरी बा. भलहीं भोजपुरी के मानकीकरण नइखे भइल बाकिर 50-60 बरिस पहिले के स्थापित साहित्यकारन के भा वर्तमान स्थापित साहित्यकारन के पढ़लो से ओकरा आस-पास जाइल जा सकता. स्वतंत्रता के त हम पक्षपाती हईं बाकिर स्वच्छंदता भाषा आ साहित्य – दूनो के नासि दी. संबंधित शास्त्र आ परंपरा के ज्ञान का बाद चिंतन आ लेखन के स्वतंत्रता समाज खातिर हितकारी होले, बाकिर पूर्व ज्ञान से कटल आ कवनो अनुशासन के ना मानेवाला लोगन के स्वतंत्रता स्वच्छंदता का कोटि में आई. ई दुर्भाग्यजनक बा कि एह तरह के मठाधीश भोजपुरी में ढेर लउके लागल बाड़न. भीष्म पितामह लोग भी साँच बोले से बाँचतारन. ई शुभ ना कहाई. समुझावल-बुझावल आ समुझल-बूझल चलत रहेके चाहीं.\nआलोचना के संकट\nदू दिन पहिले एगो मित्र के कविता संग्रह मिलल. ऊ हिंदी के एगो प्रोफेसर से ओकर लमहर समीक्षा लिखववले रहन. हम कबो उनुकर किताबि पढ़ीं आ कबो समीक्षा के उलटीं-पलटीं. छंद पर कुछ ना बोलबि, काहेंकि मुक्तछंद जब सँकारि लिहल गइल बा, त सभ प्रयोगे में आ जाई, बाकिर भाषा का सङे त अनेति मति कइल जाव. शुद्ध लिखे-पढ़े के व्यवस्था सरकार आ समाज का ओर से डेगे-डेग प मिल जाई, अपना मिथ्याभिमान के किनारा धइके तनिका सा ज्ञान ले लिहला में हरजे का बा ? जब बरदास से बाहर हो गइल त मुँह से कुछ अनुभवी बचन निकलि गइल आ बरिसन के संबंध टूटि गइल. भोजपुरिहा लोगन के नाकि बड़ा सुकवार होले. दिमागो के बाति छनहीं में दिल पर कुंडली मारिके बइठि जाले. साइत ईहे कारन बा कि भोजपुरी में आलोचना या त अभाव के आस-पास बिया नाहीं त बड़ाई के पर्याय बनिके. अपना ओर से लिखेवाला लोग इक्का-दुक्का रहि गइल बाड़े, मान-मनउवल कइके बरियारी लिखवावेके परता. नया पीढ़ी साफ बोले आ सुनेवाली बिया. हमरा नइखे बुझात कि चारण साहित्य के फेरु जमाना लवटी. बहुत चिंता होता. कम से कम भीष्म पितामह लोगन के पीढ़ी के कठकरेज बनिके आलोचना पर कलम चलावेके चाहीं.\nओकरो ऐप गूगल प मिल जाई\nएक हप्ता पहिले के बात ह. हमार एगो मित्र बड़ा गंभीर मुद्रा में लउकले, हालाकि ई उनका सुभाव के विपरीत हटे. कहले कि हम ई सोचतानी कि मए नोकरिहा लोग 18-18 घंटा काम करे लागी त उनुका गिरहस्थी के का होई ? ऊ लोग कब बाथरूम जइहें, कब पूजा-पाठ करिहें ? टीबी-सीबी आ फिलिम-सिलिम त भुलाइए जाईं बाकिर कब हाट-बाजार जइहें आ कब परिवार का सङे रहिहें. दिनवा त चउबीसे घंटा के नु होई जोगी जी ? हमरा त सबसे चिंता एह बात के बा कि निफिकिर होके फराकित होखेवाला लोग अब बुढउती में लर-लैट्रिन कइसे होइहें. हम कहलीं कि पीकू के चिंता छोड़ीं, ओकरो ऐप गूगल प मिल जाई.


Shah Rukh khan And gauri khan love story in Bhojpuri - Bhojpuri: फिल्मी सुग्गा - Tech Review Anand\nअक्सर नवजवान जोड़ा प्यार में शाहरुख खान आ उनके हीरोइन के स्टाइल कॉपी करेला. कहे के माने बा कि शाहरुख भारतीय फिल्म जगत के प्रणय के देवता हवें. स्क्रीन पर भर-भर के मोहब्बत करे वाला शाहरुख खान असली जिनगी में भी अइसने बेतहाशा प्रेम कइले बाड़ें, कइसे? जानी फिल्मी सुग्गा से –\nकइसे भइल पहिला मुलाकात\nशाहरुख खान के प्रेम कहानी के शुरुआत भइल एगो दोस्त के पार्टी में. बात ह साल 1984 के. तब शाहरुख 18 साल के रहलें. शाहरुख फिल्मन में ना आइल रहलें बाकिर थियेटर में सक्रिय रहलें. तब उ आपन होमटाउन दिल्ली में रहत रहलें. शाहरुख ओहिजा गौरी के पहिला बेर देखलें. एगो लइकी डांस करत रहे. जब उ ओह खूब सुंदर लइकी के देखलें त उनके होश उड़ गइल आ सारा ध्यान ओही पर टिक गइल. उ लइकी गौरी रहली. शाहरुख गौरी से जान पहचान करे के चहलें आ बड़ा हिम्मत करके उनका लगे गइलें. जब उ गौरी से कहलें कि का उ उनका साथे नचिहें त गौरी सीधे मना कर देहली. कहली कि हमार बॉयफ्रेंड आवे वाला बा अबे. शाहरुख के दिल जुड़े से पहिलहीं टूट गइल.\nकुछ देर बाद उनके पता चलल कि एगो हैंडसम लइका गौरी के लगे आइल. शाहरुख जब ओकरा के देखलें त उनके आत्मविश्वास भी हिल गइल. बाकिर बाद में पता चलल कि उ गौरी के भाई हवें. शाहरुख के दिल मचल गइल, ई असलियत जान के. उ गौरी के लगे मौका देख के गइलें आ कहलें कि “मुझे भी अपना भाई समझो.” दरअसल उनका कहे के माने कुछ और रहे. उ कहे चाहत रहलें कि भाई जदि बॉयफ्रेंड कहा सकत बा त हमहूँ भाई बन जातानी, हम कहीं सच में बॉयफ्रेंड बन जाईं.\nएही पार्टी के बाद शाहरुख अउरी गौरी में मेल मुलाकात होखे लागल आ दुनू जाना के दिल में प्यार के बिया रोपा गइल. शाहरुख आ गौरी दुनू जाना प्रेम संबंध में जुड़ गइल लोग. दुनू जाना ई रिश्ता के गुपचुप ही रखले रहे लोग, कुछ दोस्तन के अलावा. शाहरुख हंसोड़ आ आकर्षक छवि के रहलें, गौरी के बड़ा पसंद आइल अउरी दुनू जाना के प्यार गहिरा हो गइल. बाकिर शाहरुख में एगो कमी रहे कि उ अपना प्रेमिका खातिर बड़ा अधिकारपूर्ण व्यवहार राखस. जइसे उ गौरी के बाल खोल के ना रहे देस, अकेले में कवनो दोसरा लइका से ना बतिआवे देस. हालांकि इ अक्सरहा जवनकन के साथे होला कि जब उ भविष्य के अप्रत्याशित घटना के आशंका से अपना साथी पर रोक लगावल चालू करेला आ अक्सर ओह बात पर वाद विवाद भी करत रहेला, ई बात गौरी के साथे भी भइल.\nजब शाहरुख गौरी के खोजत खोजत बंबई आ गइलें\nशाहरुख के रोक टोक जब हद से ज्यादा बढ़ल त गौरी एह रिश्ता से ब्रेक लेबे के सोचली आ शाहरुख के ही घरे जन्मदिन मनवला के अगिला दिने अपना कुछ सखियन के साथे मुंबई चली अइली. उ शाहरुख के कुछ ना बतवली आ उनका से सगरी संपर्क तूर देहली. जब शाहरुख के ई बात पता चलल त उ बड़ा हरान भइलें आ अपना माई के सब हाल कहि देहलें. उनके माई शाहरुख के सपोर्ट कइली, उनके रोकली ना. शाहरुख माई से रुपया लेके गौरी के खोजे बंबई आ गइलें अउरी इहाँ अपना दोस्तन के साथे चप्पा चप्पा छनलें, कहीं उनके पता ना चलल. अचानक फिल्मी स्टाइल में उनके मुलाकात गौरी से समुद्र बीच पर हो गइल. दुनू जाना के आँख मिलल आ फेर एक दूसरा के बाहीं में. आँख से खूब लोर झरल. एही जा दुनू जाना के पता हो गइल कि ई जोड़ी भगवान बनवले बाड़ें.\nशादी में बहुत आइल अड़ंगा\nशाहरुख मुसलमान रहलें अउरी गौरी हिन्दू ब्राह्मण. गौरी छिब्बर के पिता जी धार्मिक आदमी रहलें आ उ कवनो शर्त पर शाहरुख से अपना बेटी के शादी करे के तइयार ना रहलें. बहुत दिन तक मान मनौव्वल चलल, तब जाके कइसो कइसो गौरी के पिता जी तइयार भइलें. 25 अक्टूबर 1991 के शाहरुख आ गौरी के बियाह सम्पूर्ण हिन्दू रीति रिवाज से भइल. तब शाहरुख के टीवी करियर चालू हो गइल रहे आ उ फौजी आ सर्कस शो से मशहूर भी हो गइल रहलें. 1991 में ही उ अप्रैल में मुंबई दिल आशना है के शूटिंग करे अइलें. जेकरा तुरंत बाद उनके दीवाना फिल्म में सेकंड हीरो के रोल मिल गइल रहे.\nशाहरुख आ गौरी दुनू जाना आपन जीवन अच्छा से बिता रहल बा लोग. ओ लोग के तीन गो संतान बाड़ें. दुनू जाना एक दुसरा के धर्म अउरी मान्यता के पूरा आदर करेला लोग आ एक दुसरा के अंदर आपन अंश देखेला लोग, इहे त सफल जिनगी के मूल मंत्र बा.\nTags: Bhojpuri Articles, Bhojpuri News, Shah rukh khan\nShah rukh khan says not only gauri khan or suhana…\nEntertainmentArticles in Bhojpuri, Bhojpuri, Bhojpuri Articles, Bhojpuri News, Gauri, Khan, love, News in Bhojpuri, rukh, Shah, Shah Rukh Khan, Shah Rukh khan Affair, Shah Rukh khan And gauri khan, Shah Rukh khan love life, Shah Rukh khan love story, Story, फलम, सगग\nAfter Kareena Kapoor and Nora Fatehi now Annnaatthe’ actress Meena and her family tests Covid positive Bhojpuri South mogi


'काका के ठीहा' : समाज मे खैनी वाला रिश्ता के डोर ना काटी ए नीतीश बाबू | Janpathnews % % %\nरात-बिरात दांत दुखइला पर, दांत से खून आवे पर, पुरान से पुरान खोरला भइला पर खैनी तुरंत के इलाज रहे.\nभोजपुरी के विस्तार, पाठकों को ध्यान में रखते हुए ‘जी डिजिटल’ आपकी प्रिय भाषा में आपके पास पहुंचने की कोशिश कर रहा है. आपके लिए हम ‘काका के ठीहा’ नाम से कॉलम शुरू कर रहे हैं, जिसमें भोजपुरी भाषी क्षेत्र की संस्कृति, समाज, राजनीति, साहित्य, फिल्म पर सामग्री, राय, विचार उपलब्ध कराने जा रहे हैं. आशा है, यह पहल पसंद आएगी. आइए, मिलकर भोजपुरी की मिठास साझा करें : संपादक\nजहिया से सुननी ह की ख इनी बंद होखे वाला बा तबहिए से मन बड़ा उदास बा. इ नशा त रहे बाकी कब एतना खतरनाक नशा बन ग इल बुझाइल ना. हाकिम के लागत बा की ख इनी खाइके लोग ब उरा जाले, फाइल बढ़त न इखे, सरकार चलावे मे दिक्कत आवत बा. जवन ख इनी आजू ले माहमूली एगो पत्ता रहे, उ रातो-रात एतना खराब क इसे हो ग इल इहे बात से मन बड़ा उदास बा.\nकै गो घर के रोजी रहे इ. पटवन से ले के पतता पकावे आउर ओकरा के सुखावे तक घर सवाग एही मे रात-दिन एक क इले बा. महाजन से लेके दुकानदार तक पहुचला के बादे कटेला. तबहू सरकार बुझत बा की इ कबनो भारी नशा ह, इहे बात त पचत न इखे.\n“अस्सी चुटकी नब्बे ताल, देख ले भ इया ख इनी के कमाल” जब बाजेला त मन गद-गद भइल जाला. एकर गुण सुनेब त मन घबरा जाई की इ एगो गरीब के अमीर से जोड़ेला, बुरबक के विद्वान मे मिलावेला. खाली जोड़बे ना करे राउरा शब्द मे दिल से दिल के मिलावेला. बाकी कुछो मांगे मे भरे सरम इज्जत आगे आ जाए लेकिन एक खिल्ली खइनी के खातिर तुरंते आदमी एक दूसरा के सामने हाथ पसार देवेला. सरकार ह ई, राउरा चाहे जबन कही लेकिन इ बात बुझ जाइ की एकरा से सामाजिक दूरी पाटे के काम करेला खैनी.\nकाहे राउर मिजाज एकरा पर गरम बा बुझात न इखे, लेकिन इहो जान जाई की राउर मुंहबोलवा भाई लालू जी बरा चाव से खालन खैनी. अब भले उनका जेहल ग इला पर जबन र उरा मन करे कर दी.\nपटनवा से लौटल ह बिसुनवा त कहत रहे की खैनी हो गइल खाद्य पदार्थ. ए महाराज राउरे तनका बताई की एकरा के कही खाइल जाला का. राउरो इ इंजीनियर के पढ़ाई पढ़ले बानी, राउरो सगे के ढेर सगहतियां खात होई लोग. तनी ओ लोग से सवाच लेम कि खैनी खाइल जाला कि घोटल जाला. त सुन ली एकरा के खाली ओठ के नीचे दबावल जाला. राउर तनका देर बाद फेक दिहल जाला. माटी के चीज माटी मे मिल गईल. अब कबनो आउर बात होखे त बताई जवना से लागे कि राउर बात जाइज बा.\nरात-बिरात दांत दुखइला पर, दांत से खून आवे पर, पुरान से पुरान खोरला भइला पर खैनी तुरंत के इलाज रहे. एकरा से मंजन बनेला जबन पाइरिया के इलाज मे काम आवेला. अगर इ अतने खराब नशा रहित त शोले जइसन फिलिमवा मे गब्बरवा काहे खाइल, ओकरा खैनी ठोकला पर कतना सीटी बाजल आउर तबे बसंती नाची. कुल मिलाके खैनी का महातम बहुते पुरान बा, कहे वाला त इहां ले कहे ला कि डा.राजेन्द्र प्रसाद भी खात रहलन. अबहियो से विचार करी ए मुख्यमंत्री जी, इ नशा के पहिला पायदान ह आउर सबसे हल्का नशा. अब त देशी-विदेशी फैक्टरी मे बनत बा पुरिया वाला खैनी. आउर त आउर टिविया पर एकर परचारो आवे लागल बा. एगो गांठ बांध ली कि एकरा खइला से कवनो बेटी-बहू के इज्जत-आबरु पर आंच आइल होखे त बताइ.\nफेन से एक बार विचार करी ए मुख्यमंत्री जी. कवनो भारी गलती भइल होखे त माफ करी, लेकिन इ खैनियां के बकस दी. आजो एक रुपया मे दिन भर के खोराक हो जाला, रुपया ना होखे त मंगनियों मे काम चल जाला. अब इ मत बुझेब कि एकर कीमत कवनो घीव से कम बा. इ खाली प्रेम बा की एक दूसरा के सामने हाथ पसरला के साथ ही इज्जत से मिल जाला. समाज मे खैनी वाला रिश्ता के डोर ना काटी ए मुख्यमंत्री जी. एक बार विचार करी ए मुख्यमंत्री जी.


पूर्वांचल से अपराध आ हादसा के खबर – टटका खबर\nअपराध भोजपुरी पट्टी\nJan 14, 2016 गाजीपुर, नारद राय, बलिया, मिर्जापुर, वाराणसी, विधायक\nबलिया नगर से विधायक आ सपा सरकार में मंत्री रहल नारद राय का खिलाफ फर्जीवाड़ा करे का आरोप में आखिरकार केस लिखे के पड़ गइल बलिया पुलिस के. नारद राय पर आरोप बा कि उ अपना चुनाव के परचा में गलत जानकारी दिहले बाड़न.\nसाल भर पहिले पूणे में एगो नाबालिग से कुकर्म के अछरंगी बदमाश काल्हु बुध को दिने पुलिस का हाथे लागिए गइल. ई बदमाश आपन नाम बदल के वाराणसी के केशवनगर में रहत एह आदमी के पूणे पुलिस आ के गिरफ्तार कर लिहलसि आ अदालत से ट्रांजिट रिमांड करा के पूणे ले गइल.\nमिर्जापुर के पानदरीबा मुहल्ला से पुलिस तीन गो अपराधियन के बुध का दिने आनलाइन लाटरी चलावत में गिरफ्तार क लिहलसि. एक दर्जन लोग लाटरी खेलत धरइलें बाकिर ओह लोग के डाँट डपट के छोड़ दिहलसि पुलिस.\nगाजीपुर के सुहवल इलाका के एगो गाँव के कालेजिया लइकी के गाँवे के एगो लइका फुसला के वाराणसी ले गइल आ ओहिजे ओकरा से एगो होटल में कुकर्म क के छोड़ भागल. जानकारी मिलला का बाद ओकर महतारी थाना जा के केस लिखवले बाड़ी.\nगाजीपुर के महुआबाग में एगो बीमा कंपनी के सीनियर ब्रांच मैनेजर के घूस लेत घरी सीबीआई के टीम ध लिहलसि. उ एगो ट्रक वाला से सवा लाख के क्लेम पास करावे ला 13 हजार रुपिया घूस में मंगले रहुवे.\nआजमगढ़ के गंभीरपुर इलाका के एगो लइकी से गैंगरेप करे वालन का खिलाफ छह दिन बाद केस लिखलसि पुलिस. तब जा के पुलिस ओकरा के बरामद करवलसि बाकिर चारो बदमाश फरार हो गइल बाड़ें स.\nबिहार के हालात से डेराइल कंपनियन के ढाढ़स दिहल गइल


आजु भाजपा, काल्ह राजद, परसो जदयू\nचारा घोटाला में मुजरिम करार हो चुकल लालू के पूरा परिवार प अब जेल जाए के अनेसा मँड़रात बा. अपना जेल जाए का बेरा अपना मेहरारू के सीएम बनवा के कुरसी प कायम रहे के तिकड़म करे वाला लालू के जब चुनाव लड़े के नाकाबिल बना दीहल गइल त ऊ अपना बेटन के अपना गोल के राजनीति सँउपे के उपाय क लीहलन. दूनू बेटन के नीतीश का छाती प मूंग दरत कैबिनेट मंत्री बनवा दीहलन आ छोटका बेटा तेजस्वी के सीधे डिप्टी सीएम बनवा लीहलन लालू. बाकिर खैर, खून, खाँसी, खुशी, बैर, प्रीत, मधुपान रहिमन दाबे ना दबे जाने सकल जहान का तर्ज प घोटालन के आँच उनुका बेटो बेटियन ला आ धमकल. बेनामी संपति के एह मामिलन में अगर दोषी साबित हो गइल लोग त पूरा परिवार के जेल जाए के पूरा अनेसा हो गइल बा.\nअपना के सुशासन बाबू कहवावे के शौकीन नीतीश कुमार के हालत भई गति साँप छूछून्दर के री, उगिलत आन्हर, निगसत कोढ़ी वाला हो गइल बा. लालू के गोल का सहारे बिहार सीएम का कुरसी प काबिज भइल नीतीश अगर एह मामिला के महटियावत बाड़न त सुशासन बाबू का बदले कुशासनी बन जइहें आ अगर कुछ बोलत करत बाड़न त कुरसी से फेंका जइहें. भाजपा से अलग हो गइला का बाद फेरु ओकरे चरण प गिरल उनुका स्वाभिमान के चोट चहुँपा दी.\nचार दिन ले बीमारी का नाम प राजगीर प्रवास प रहला का बाद नीतीश पटना लवटि आइल बाड़न आ अब सियासी हलचल प उनुकर नजर बा. मौजूदा राजनीतिक हालात प राय विचार करे ला आजु भाजपा आपन बइठक कइलसि आ अपना गोल के मध्यावधि चुनाव ला तइयार होखे के कह दिहलसि. लालू के राजद गोल के बइठका काल्हु बोलावल बा आ एकरा में भइल फैसला का बाद आपन राह तय करे खातिर जदयू के बइठका मंगल का दिने होखे वाला बा. मंगले के पता चली कि आखिर केकर मंगल होखे जात बा, बिहार के, लालू के, नीतीश के, आ कि भाजपा के.\nहो सकेला कि बड़हन आफत से बचे खातिर लालू छोटहन आफत सकार लेसु. एह हालात में ऊ तेजस्वी से इस्तीफा दिअवा सकेलें कि नीतीश के गरगट मत होखे आ ऊ सरकार में राजद के बनवले राखसु जवना से लालू के उमेद बचल रहि सको कि देर सबेर कुछ राहत के राह निकल सकेला. एह बीच जमानले प चलत सोनिया राहुल के गोल कांग्रेस लालू के पूरा समर्थन देबे के एलान क दिहले बिया.


टटका खबर, 8 जून 2017, बियफे – टटका खबर\nबँवारा राजनीतिक गोलन के छात्र ईकाईयन का तरफ से आजु बियफे के बिहार बन्द करे के गोहोर लगावल गइल रहुवे. बाकिर एह गोहार के कवनो खास असर देखे के ना मिलल. आरा टीसन प कुछ लुहेड़ा लईका संघमित्रा एक्सप्रेस के कुछ देर ले रोक रखले. राजद मुखिया पुलिस के सलाह दिहले रहलन कि विरोध करेवालन प भरसक लाठी चार्ज वगैरह ना होखे के चाहीं.\nबिहार बोर्ड के मैट्रिक रिजल्ट 15 जून का पहिले जारी क देबे के तइयारी में लागल बावे बोर्ड.\nचारा घोटाला के एगो केस में लालू यादव के काल्हु राँची के अदालत में पेश होखे के बा. अइसने दूगो मामिला में आजु बिहार के मुख्यमंत्री रहल जगन्नाथ मिश्रो अदालत में हाजिर भइलन आ बाद में एक एक लाख रुपिया के दू गो बाण्ड भरि के जमानत पा गइलन.\nसहारनपुर में जातीय दंगा करावे के मुख्य आरोपी भीम आर्मी के प्रमुख चन्द्रशेखर के पुलिस आजु हिमाचल प्रदेश के डलहौजी से गिरफ्तार क लिहलसि.\nयूपी सरकार राज्य में होखे वाला हर बिआह के पंजीकृत करावे के कानून बनावे के सोच रहल बिया. कुछ समय पहिले सुप्रीम कोर्ट एह तरह के निर्देश दे चुकल बिया.\nयूपी में अब से बहाल होखे वाला डाक्टरन के पोस्टिंग अब सीधे महानिदेशालय स्तर से करे के फैसला लीहल गइल बा. अबहीं ले ई काम ओह जिलन के सीएमओ करत रहलन.\n13 जून से 12987 अप/12988 डाउन सियालदह-अजमेर एक्सप्रेस के ठहराव डेहरी-ऑन-सोन टीसनो प होखे लागी. ई व्यवस्था छह महीना खातिर कइल गइल बा आ पर्याप्त टिकट कटत रहला प आगहूं एकर ठहराव होखत रही.\nआज़मगढ़ जिला के रानी की सराय इलाका में पारिवारिक कलह का चलते टकमलपुर गांव के एगो मेहरारु अपना 13 बरीस के बेटा संगे जगरनाथसराय गांव का नियरा शाहगंज-मऊ सवारी गाडी का सोझा कूद के जान दे दिहलसि. दूनू के मौत ठाँवे प हो गइल.\nआज़मगढ़ में सहकारिता मण्डल के उपायुक्त/उपनिबंधक के आजु सर्तकता विभाग के टीम 50 हजार रूपिया के घूस लेत रंगे हाथ गिरफ्तार क लिहलसि. सचिव के बहाली करे का नाम प एक लाख के माँग कइले रहलन बाकिर बाद में पचास हजार प मान गइल रहलन. टीम गोरखपुरसे आइल रहुवे.\nमऊ जिला के हढ्ढीमदारी मोहल्ले के बंधा प नाजायज बूचड़खाना चलावे का आरोप में एगो आदमी के गिरफ्तार क लीहल गइल. ओकरा लगो से ढेरे मांस, जिन्दा जानवर आ एगो गाड़ी धराइल बा. एह मामिला में दू गो सिपाहियनो के निलंबित क दीहल गइल बा.\nगाजीपुर जिला के गहमर इलाका में भइल एगो सड़क हादसा में हरिजन बस्‍ती के एगो सेना के जवान आ उनुका मेहरारु के मौत हो गइल. ई लोग कामाख्‍या धाम से दर्शन क के मोटरसाइकिल से लवटत रहुवे.\nबेतिया के परिवहन कार्यालय से आजु एगो मोटरसाइकिल डीलर एजेंट के चकमा देके ओकरा लगे से छह लाख रुपिया गायब क दीहलन स उचक्का.\nगाजीपुर के जमानियां इलाका के धुस्‍का गांव में एगो मेहरारु काल्हु रात फाँसी लगा के जान दे दिहलसि. आजु सबेरे एकर पता चलल.\nगाजीएपुर के बिरनों इलाका में एगो सड़क हादसा में मोटरसाइकिल सवार दू गो भाईयन के मौत हो गइल. कोडसन गांव के एगो नवही अपना9बरीस के भाई का साथे एगो बिआह में शामिल हो के तवटल रहल जब भडसर चट्टी का नियरा एगो गाड़ी वाला मोटरसाइइकिल के धक्का मार दिहलसि.\nअक्टबर 2015 में भइल एगो रेप काण्ड में आरोपी के7साल के जेल आ 22 हजार रुपिया के जुर्माना के सजा सुना दिहलसि बलिया के अदालत. ई कुकर्मी सात बरीस के एगो बच्ची से रेप कइले रहुवे.\nअगिला हप्ता से पेट्रोल डीजल पंपन के कमाई के राह आसान बना दीहल जाई. चिप लगा के घटतोली करत हराम के कमाई करे वाला एह पंपन प अब पेट्रोल डीजल के भाव रोज तय होखल करी. आ हमेशा का तरह बढ़लका दाम तुरते आ घटलका दाम अगिला दिन से लागू कइल करीहें बेईमान कर्मचारी.\nTags: आजमगढ, गाजीपुर, चारा घोटाला, डेहरी आन सोन, पेट्रोल डीजल के भाव, बलिया, बाहार बोर्ड, बूचड़खाना, मऊ, सहारनपुर


बिहार-यू०पी० में निरहुआ के जलवा बा – Anjoria\nसिनेमा भोजपुरी का परदा पर सुपरस्टार निरहुआ के जलवा सभ पर भारी चलत बा. एह साल उनकर रिलीज फिलिम ‘दिलेर’ आ ‘गंगा जमुना सरस्वती’ बॉक्स ऑफिस पर शानदार बिजनबेस कइलसि आ अब हालिया रिलीज ‘वर्दीवाला गुन्डा’ फिलिमो शानदार बिजनेस बटोरत बिया. पिछला हफ्ता बिहार के 35 गो सिनेमाघरन में रीलीज ई फिलिम दुसरको हफ्ता में शानदार भीड़ बटोरत बिया. एह फिलिम में निरहुआ के हिन्दी डायलाग आ शानदार एक्शन दर्शकन के बहुते पसंद आवत बा. एह फिलिम में निरहुआ के नायिका बनल बाड़ी अंजना सिंह.\nओने यू०पी० में रिलीह भइल निरहुआ के फिलिम ‘बीवी नं० 1’ सगरो शानदार व्यवसाय करत बिया. एहमें निरहुआ के नायिका बाड़ी मोनालिसा.\nपिछला दिने निरहुआ आ मोनालिसा अभिनीत फिलिम ‘जंजीर‘ के शूटिग पूरा हो गइल. एह फिलिम में निरहुआ एगो होनहार नौजवान का किरदार में बाड़न जबकि नायिका मोनालिसा प्रेस रिर्पोटर बनल बाड़ी. एह प्रेमी जोड़ा पर एक से बढ़के एक हॉट सीन आ गाना फिलिमावल गइल बा. एकर शूटिग सिलवासा में पूरा भइल.


दिल्ली कैपिटल बनाम किंग्स इलेवन पंजाब के बीचे आजु होई टक्कर - खबर भोजपुरी\nउम्मीद ओपनर के साथे रही\nआईपीएल (आईपीएल-2022) के मौजूदा सीजन के 64वां मैच दिल्ली कैपिटल्स आ पंजाब किंग्स का बीच सोमार 16 मई के होखे वाला बा. ई मैच नवी मुंबई के डीवाई पाटिल क्रिकेट स्टेडियम में होखी. ई मैच दुनु टीम खातिर बहुते जरूरी बा काहे कि एहसे प्लेऑफ के उमेद मजबूत होखी. जवन टीम हार जाई ओकरा खातिर रास्ता अउरी कठिन हो जाई.\nदिल्ली कैपिटल्स के कमान विकेट कीपर बल्लेबाज ऋषभ पंत के हाथ में बा जबकि पंजाब के कप्तानी मयंक अग्रवाल के हाथ में बा। दिल्ली के अब तक के सफर के बात कईल जाए त टीम 12 में से6मैच जीत चुकल बिया। बेहतर नेट रन रेट के चलते टीम फिलहाल 5वां स्थान प बा। एकरा संगे-संगे पंजाब भी 12 में से6जीत चुकल बा लेकिन ओकर नेट रन रेट दिल्ली से जादे खराब बा। अगर टीम बढ़िया अंतर से मैच जीत लेव त ऊ टॉप-4 में भी जगह बना सकेले काहे कि फिलहाल रॉयल चैलेंजर्स बैंगलोर के नेट रन रेट जवन नंबर-4 पर बा, माइनस में बा। उ 13 में से7मैच जीत चुकल बाड़े\nएह सीजन के आखिरी मैच दिल्ली आ पंजाब का बीच मुंबई के ब्राबर्न स्टेडियम में भइल. ओकरा बाद दिल्ली9विकेट से जीतल। पंजाब के पारी महज 115 रन में बंडल आउट होखला का बाद दिल्ली 10.3 ओवर में एह निशाना के पीछा कइलसि. डेविड वार्नर 30 गेंद में 60 रन के नाबाद पारी खेलले आ 10 गो चौका, 1 छह रन बनवले. कुलदीप यादव, खलील अहमद, अक्षर पटेल आ ललित यादव के 2-2 से विकेट मिलल. हमनी के बताईं कि एह मैच खातिर फैंटेसी लीग में रउरा कवना खिलाड़ियन पर दांव लगा सकेनी.\nदिल्ली के ओपनर डेविड वार्नर के फैंटेसी लीग खातिर अपना प्लेइंग इलेवन में शामिल कइल जा सकेला. वार्नर पिछला5गो मैचन में से2गो मैच में हाफ शतक बनवले बाड़न. उ दिल्ली खातिर टॉप रन स्कोरर भी बाड़े। पंजाब के ओपनर शिखर धवन भी गजब के प्रदर्शन कर रहल बाड़े अवरू उ 12 मैच में कुल 402 रन बनवले बाड़े। आल राउंडर के बात कइल जाव त लियाम लिविंगस्टोन के छोड़ल नइखे जा सकत. ऊ चालू सीजन में पंजाब खातिर दुसरका सबले बेसी रन बनावे वाला हउवें. उनुका अलावे मिशेल मार्श के लय में भी देखल जाला। कागिसो रबाडा आ कुलदीप यादव के भी गेंदबाज के इलेवन में शामिल कर सकेनी।\n2520820cookie-checkदिल्ली कैपिटल बनाम किंग्स इलेवन पंजाब के बीचे आजु होई टक्करyes\nराष्ट्रीय डेंगू दिवस आजु : स्वास्थ्य विभाग में बा हर तरे के मच्छर, लार्वा पर हमला करी


रूपिया के गाछ - राम प्रकाश तिवारी - मैना: भोजपुरी साहित्य क उड़ान (Maina Bhojpuri Magazine)\nHome राम प्रकाश तिवारी Bhojpuri Kahani रूपिया के गाछ - राम प्रकाश तिवारी\nरूपिया के गाछ - राम प्रकाश तिवारी\nरामसेवक आ सीताराम एके ऑफिस में काम करत रहे लो। दूनू जाने लइकाईं के संघतिया रहे लोग आ सब तरे बराबर रहे लो। एक दिने सीताराम कहले\n“भाई रामसेवक, सुनऽ अब हमनी के लइका सेयान होतारे सं। एकनी खातिर कुछ जोड़ बिटोर करे के चाहीं। तु का कहतारऽ बतावऽ”\nसीताराम के ई बात सुन के रामसेवक कहले “हो भाई, बात तऽ तुं नीमन कहतारऽ, हमनी के कुछ करे के चाहीं। अब तुं बताव का करे के तहार विचार बा?”\nएह बात पर सीताराम कहले “सुनऽ हम कहेब कि हमनी के अपना अपना लइका के नांवे दस पंद्रह एकड़ जमीन कीन लेबे के। कहऽ कइसन रही?”\nतब रामसेवक कहले “भाई बात तऽ ठीक बा बाकिर हम मानिले 'पूत कपूत तऽ का धन संचय, आ पूत सपूत त का धन संचय'। भाई हम तऽ कहेब कि हमनी अपना लइकन के पढ़ा लिखा के जोग्य बनावल जाओ तऽ धन तऽ ऊ अपने कमा लिहन।”\nसीताराम के रामसेवक के मुंह से अइसन जवाब के आस ना रहे, उनकरा रामसेवक के ई बात पसन ना परल आ ऊ तनी रोसाह बोली में रामसेवक से कहलें\n“सुनऽ भाई, आज ले हमनी के कवनो हारा-बाजी नइखे भइल। बाकी आज हम तहरा के कहतानी कि आज से एगो हारा-बाजी लागे कि 'के अपना लइका खातिर रुपिया के कतहक गाछ लगावत बा'। आ एह बात के फसिला आज से ठीक बीस बरिस के बाद होखी”।\nएतना कहके सीताराम ओजी से उठले आ अपना घरे आ गइले।\nअब सीताराम अपना दुआर पर से धइले आगे जहां ले लउकत रहे ओजा तक के जमीन कीने लगले। बाकिर एह फेरा में ऊ अपना लइका पर से बेलकुल बेख्याल हो गइले। उनका तऽ खाली रुपिया कमाए आ जमीन कीने के लगन लागल रहे। एकर परिणाम ई भइल की सीताराम के लइका के साथ-संघत बिगड़ गइल आ ऊ जवार भर के सबसे बिगड़ल आ आवारा लइका बन गइल।\nओने रामसेवक अपना लइका के पढ़ावे-लिखावे में विशेष धेयान देबे लगले। जेकरा से ऊनकर बेटा हर साल अपना इस्कुल में टॉप करे लागल आ एगो नामी यूनिवर्सिटी से पीएचडी कऽ के ओही यूनिवर्सिटी में प्रोफेसर बन गइल।\nसमय बीतल दुनु संघतिया आपन उमिर पूरा क के नोकरी से रिटायर हो के घरे लवटल लोग। एक दिन फेर सीताराम रामसेवक के दुआर पर अइले आ बहरिए से कहले\n” काहो रामसेवक भाई, घरे बाडऽ का?”\nसीताराम के आवाज सुन के रामसेवक अपना कोठरी में से दउरल कहत अइले\n“हं सीताराम भाई बानी, आवऽ आवऽ बइठऽ”।\nआ उनकर बांह पकड़ के उनका के अपना संगे दिवान पर बइठवला के बाद अपना मलिकाइन के कहले\n“सुनऽ तारु हो, अरे सीताराम भाई आइल बाड़े तनी चाह-पानी के बेवस्था करऽ”।\nफेर ऊ सीताराम से कहले, "कहऽ भाई आज अतना बरिस के बाद हमरा घर के डगर कइसे धरा गइल हऽ? आंय सभ कुशल से बानु? आउर बतावऽ तहार रुपिया के गाछ तऽ अब फरे लागल होई?" आ मुस्कियाए लगले।\nरामसेवक के ई बात सुनते सीताराम पूका फार के लइकन नियर रोवे लगले। उनकरा के रोवत देख के रामसेवक के अकबक हेरा गइल। ऊ अचकचा के उनका से कहले\n“ए भाई! तुं काहे रोवे लगलऽ? हम त हंसी कइनी हऽ, काहे से कि बीस बरिस पहिले एही जगहा पर तुंही इ बात कहले रहलऽ।”\nसीताराम आपन सुसुकी के रोकत आ अपना कान्हा पर के गमछी के कोर से आपन लोर पोंछत कहले\n“भाई हो, आज तुं जीत गइलऽ हम हार गइनी। तहार कहनाम सही रहे कि 'पूत कपूत तऽ का धन संचय,आ पूत सपूत तऽ का धन संचय'। हम अपना भाई जइसन साथी से हारा-बाजी के फेरा में धन कमाए आ जमीन किने में अइसन अझुरइनी की अपना लइका पर धेयान ना दिहनी, जवना के कारण आज ऊ एक नम्मर के निकम्मा आ निशऽइल हो गइल बा। आ एगो तुं बाड़ऽ जे जर-जमीन ना किनलऽ बाकिर अपना लइका पर पूरा धेयान दिहलऽ तऽ आज तहार लइका कामिल बन गइल आ संउसे जिला में ओकर नांव बा। हमरा के माफ कऽ दऽ रामसेवक भाई, हमार रुपिया के गाछ फरे से पहिलहीं सुख गइल, तुं जीत गइलऽ तहार गाछ ना खाली लगबे कइलस, ऊ आज संउसे बर के गाछ नियर होके लहलहात बा। तहार कहनाम सही रहे कि लइकन खातिर जर जमीन किनल आ धन जोगवला से कवनो फायदा नइखे। ओकनी खातिर कुछ करे के होखे त ओकनी के पढ़ा लिखा के योग्य बनावल ही रुपिया के गाछ लगावल होई।”\nनाम: राम प्रकाश तिवारी\nबेवसाय: सहायक प्राध्यापक,\nसंपादक: भोजपुरी समय\nगाजियावाद (उ. प्र.)


सेक्सी बम पाखी हेगड़े – Anjoria\nभोजपुरी के स्टार अदाकारा पाखी हेगड़े अब सेक्सी बम बन गइल बाड़ी आ पाखी के सेक्सी अदा हाल ही में रिलीज भइल फिलिम ‘योद्धा’ के आयटम सांग मेश देखे के मिलत बा.\nएह गाना के बोलो बा ‘हम हई सेक्सी बम’. एह आयटम के फिलिम के क्लाईमेक्स में देखावल गइल बा. पाखी के एह शानदार नृत्य में 250 डांसर आ 200 जूनियर आर्टिस्ट ले के तीन दिन में फिलिमावल गइल रहे. नृत्य निर्देशन दक्षिण भारत के भानू के रहे.\nएह आयटम का बारे में पाखी के कहना बा कि फिलिम इंडस्ट्री के मशहूर निर्देशक राज एन. सिप्पी सर जब एकर प्रस्ताव दिहलन त ना ना कह सकली. गाने के फिल्मांकनो बहुते भव्य तरीका से कइल गइल आ भरोसा जतवली कि दर्शको एह गाना प झूम के देखइहें.


टटका खबर, बियफे, 19 अप्रेल 2012 – टटका खबर\nटटका खबर, बियफे, 19 अप्रेल 2012\nआजु भिनसहरा में अग्नि पाँच के सफल परीक्षण हो गइल. काल्हु एकर प्रक्षेपण खराब मौसम का चलते टार दिहल गइल रहुवे. ओडिशा समुद्र तट का नियरा ह्वीलर आइजलैंड से एकर सफल प्रक्षेपण कइल गइल. अमेरिका एह पर कवनो टिप्पणी करे से इंकार करत कहलसि कि भारत हमेशा से परमाणु अप्रसार के समर्थक रहल बा आ एहमें आपत्ति के कवनो बात नइखे. अग्नि पाँच से पूरा एशिया आ यूरोपो के कुछ हिस्सा एकरा मारक दूरी में आ गइल बा. दुनिया के कुछेके देश का लगे अइसन क्षमता बावे.\nआईपीएल बीसबीसा मैच में कोलकाता नाइट राइडर्स किंग्स इलेवन पंजाब के आठ विकेट से हरा दिहलसि.\nअल्पसंख्यक जमात खातिर साढ़े चार फीसदी आरक्षण का बारे में इलाहाबाद हाई कोर्ट केन्द्र सरकार से कुछ सवाल के जवाब मँगले बा जवन चार हफ्ता में दे देबे के कहले बिया अदालत.\nछपरा राजेन्द्र कॉलेज के शिक्षक प्राचार्य डा॰ बैकुंठ पाण्डेय के हटावे खातिर बुध का दिने करिया पट्टी लगा के काम कइलने. शिक्षक संघ के कहना बा कि जबले प्रिन्सिपल के हटअवल ना जाई तब ले प्रदर्शन जारी रही.\nछपरा जेपीविवि के तीन गो पदाधिकारियन के बदल दिहल गइल. कुलानुशासक डा॰ ललन प्रसाद यादव, महाविद्यालय निरीक्षक डा॰ आर एन राय आ इस्टेट आफिसर डा॰ डी डी शर्मा के तुरत प्रभाव से हटा के ओह जगहा पर डा॰ रवीन्द्र प्रसाद सिंह, डा॰ श्याम सुन्दर प्रसाद आ डा॰ विजय कुमार के नियुक्त कर दिहल गइल बा.\nबलिया में बीस अप्रेल का दिने देवस्थली विद्यापीठ में प्रधानमंत्री रहल चन्द्रशेखर के प्रतिमा के अनावरनथल सेनाध्यक्ष जनरल वीके सिंह करीहें.\nएनआरएचएम घोटाला में प्रवर्तन निदेशालय अठारह जने का खिलाफ अलग अलग मामिला दर्ज कइलसि. एह लोग पर करिया धन के इस्तेमाल रोके खातिर बनावल कानून का तहत मुकदमा दर्ज भइल बा. एह चौदह जने में बाबू सिंह कुशवाहाम आरपी जायसवाल, आ प्रदीप शुक्ला शामिल बाड़े.\nनिर्वाचक नामावली में संशोधन करावे खातिर लागे वाला एक रुपिया के शुल्क तत्काल प्रभाव से खतम कर दिहल गइल बा.\nजनता दरबार लगावे के बंद परंपरा बुध का दिने मुख्यमंत्री अखिलेश यादव आपन जनता दरबार लगा के फेर से शुरु कर दिहलन. मायावती का जमाना में ई दरबार लगावल बंद कर दिहल गइल रहुवे.\nमऊ चिरैयाकोट इलाका के करमी गाँव का लगे मठिया मौजा में अपराधियन से भइल मुठभेड़ में मऊ शहर कोतवाली के प्रभारी निरीक्षक गोविंद सिंह शहीद हो गइलन.\nमेरठ जेल के कैदी एह बात से नाराज रहले कि बेर बेर ओहन के बैरक के तलाशी काहे लिहल जात बा. एह चलते बुध का सबेरे कैदी बंदी रक्षकन पर हमला कर दिहले. एह हमला में पन्द्रह जने घवाहिल हो गइले. जेल मंत्री राजा भईया मामिला के जाँच के आदेश दिहले बाड़े.\nइलाहाबाद कुंभ मेला खातिर रेलवे अबहिये से तइयारी कइल शूरु कर दिहले बिया. एह खातिर एक हजार कोच के इंतजाम कइल जा रहल बा.\nहर हिन्दुस्तानी का थरिया में कम से कम एगो बिहारी व्यंजन के मौजूदगी करावे के लक्ष्य पुरावे खातिर बिहार सरकार कृषि रोड मैप बनवले बिया. बुध का दिने नीतीश कुमार हाजीपुर में चार लाख लीटर के डेयरी लगावे के एलान कइलन.\nपटना के सीनियर अधिवक्ता मनन कुमार मिश्र बार काउंसिल आफ इंडिया के अध्यक्ष चुनाइल बाड़े. ई दुसरका बेर भइल बा जब बिहार के अधिवक्ता एह पद पर चुनाइल. मनन मिश्र साल १९८० से वकालत करत बाड़न आ साल २०१० से बार काउन्सिल आफ इंडिया के प्रतिनिधि रहले हँ.\nपिछला द महीना से सारण जिला के अवतारनगर इलाका के मौजमपुर टोला हसकरी के बिट्टू नाम के लड़िका मधेपुरा से बरामद भइल बा.\nसाल २००७ में एकमा के केसरी मठिया गाँव में बालेश्वर गिरी के हत्या कर देबे का आरोप मे आउ जने के उमिर कैद आ पाँच पाँच हजरा रुपिया जुर्माना लगागल गइल बा.\nखराब मौसम का चलते अंतर्महाद्वीपीय बैलस्टिक मिसाइल अग्नि-५ के परीक्षण बुध का दिने टार दिहल गइल. अब ई परीक्षण बियफे फजीरे कइल जाई. एह मिसाइल के मारक क्षमता पाँच हजार किलोमीटर तकले रही. दुनिया मे अइसन मिसाइल पाँचे गो देश का लगे बावे.\nसेना के एगो रिटायर्ड अधिकारी अपहृत विधायक का बदले खुंखार नक्सलियन के रिहा करे के ओडिशा सरकार क फैसला का खिलाफ सुप्रीम कोर्ट में अर्जी लगवले बाड़े.\nसीबीआई बुध का दिने सेना खातिर टाट्रा ट्रक खरीद में भइल घपलेवबाजी का मामिला में दिल्ली आ राष्ट्रीय राजधानी क्षेत्र में बुध का दिने छापामारी कइलसि.\nपश्चिम बंगाल के दक्षिण चौबीस परगना जिला में बुध का दिने बसंती में सत्ताधारी तृणमूल कांग्रेस आ विपक्षी आर.एस.पी. समर्थकन का बीच भइल झगड़ा में गोली ले चल गइल आ दसियन लोग घवाहिल हो गइल.\nगैस पाइप लाइन के ट्रांजिट फीस का बारे में भारत पाकिस्तान आ अफगानिस्तान का बीचे बुध का दिने सहमति बन गइल.\nसीरिया के विदैश मंत्री वालिद अल मुअल्लम कहले बाड़न कि युद्धबंदी पर निगरानी राखे खातिर अढ़ाई संयु्क्त राष्ट् पर्यवेक्षक पर्याप्त होखीहें.\nनेपाल के राष्ट्रपति रामबरन यादव कहलन कि देश के नया संविधान बनावे खातिर एगो राष्ट्रीय सहमित के सरकार बनावल चाहीं.\nमार्च में मंहगाई दर बढ़ के ९.४७ फीसदी हो गइल. खास कर के दूध, सब्जी आ खाद्यतेल के दाम बढ़ला से ई मँहगाई आइल बा.\nबुध का दिने लगातार तिसरा दिने शेयर बाजार के सूचकांक बढ़ के बंद भइल. हालांकि बुध का दिने मात्र ३४ अंक के बढ़ोतरी दर्ज भइल बा.\nबुध का दिने इंदौर में अखिल भारतीय पुलिस रायफल आ पिस्तौल निशानेबाजी प्रतियोगिता शुरू हो गइल. एह प्रतियोगिता में देश के अनेके सुरक्षा बल आ पुलिस संगठन के सात सौ लोग शामिल होखल बा.\nलंदन के किउ गार्डेन में बुध का दिने लंदन ओलंपिक के सौ दिन बाकी रह गइला के मौका पर पचीस हजार फुल से बनावल एगो बड़हन ओलंपिक रिंग के प्रतिकृति के प्रदर्शित कइल गइल.\nमंगल का देर रात भइल बीसबीसा मैच में रॉयल चैलेंजर्स बैंगलुरू पुणे वारियर्स के पाँच विकेट से हरा दिहलसि. बुध का दिने मोहाली में कोलकाता नाइट राइडर्स किग्स इलेवन पंजाब के आठ विकेट से हरा दिहलसि.\nसायना नेहवाल एशिया बैडमिंटन चैंपियनशिप के दुसरका दौर में चहुँपली.


भोजपुरी सिनेमा के पचास साल : पैशन से पइसा के सफर – Anjoria\nफरवरी 15, 2011 भोजपुरी सिनेमा\nआजु से पचास साल पहिले जब १६ फरवरी १९६१ पटना के शहीद स्मारक पर भोजपुरी के पहिलका फिलिम “गंगा मईया तोहे पियरी चढ़इबो” के मुहुर्त भइल रहे आ अगिला दिने १७ फरवरी के एह फिल्म के शूटिंग शुरु भइल रहे तब केहू के अंदाज ना रहे कि भोजपुरी सिनेमा कहाँ से कहाँ के सफर पूरा कर ली. तब ओह फिलिम के बनावे वाला लोग का सोझा पइसा कमाये के सपना ना हो के भोजपुरी भाषा, संस्कृति, आ समाज के सेवा करे के रहे. भोजपुरी सिनेमा बनावे के सुझाव भारत के पहिलका राष्ट्रपति राजेन्द्र बाबू मुंबई के एगो समारोह में गाजीपुर के नासिर हुसेन के दिहले रहले. ओही समय का आसपास कबो आरा के विश्वनाथ शाहाबादीओ के ऊ भोजपुरी के प्रचार खातिर सिनेमा के सबले सशक्त माध्यम बतवले रहले जवना का बाद ऊ भोजपुरी फिल्म बनावे के तय कर लिहले रहले. नासिर हुसेन आ विश्वनाथ शाहाबादी मिलले त नासिर हुसेन के लिखल स्क्रिप्ट पर फिल्म बनावल तय भइल आ बनल भोजपुरी के पहिलका फिल्म “गंगा मईया तोहे पियरी चढ़इबो”.\nतब जवन नाम जुड़ल एह सिनेमा से ओहमें निर्देशक रहले कुंदन कुमार, गीत लिखले शैलेन्द्र, संगीत दिहले चित्रगुप्त, आ गायक गायिका में नाम रहे मोहम्मद रफी आ लता मंगेशकर जइसन नाम. अब एकर तुलना आजु के बने वाला कवनो फिलिम से जुड़ल नाम से कर लीं फरक अपने आप सामने आ जाई. भोजपुरी के उन्मुक्त भाषा आ संस्कृति माने वालन में शामिल होखला का बावजूद भोजपुरी के हर गीत आ फिलिम, भा कहीं त अधिकतर फिल्म भा गवनई, के हम समर्थन ना कर सकीं. हद त तब होला जब कवनो एगारह बारह साल के लड़िका से कुछ लोग, गीतकार संगीतकार निर्माता निर्देशक सभे शामिल बाड़े एहमें, अइसन अइसन गीत गवा देला जवना के सुन के हर आदमी के मूड़ी लाज से झूक जाई. वइसनके कुछ मानसिक बीमार लोगन का वजह से भोजपुरी के अच्छाई ओकर कैंसर बना दिहल गइल बा. भोजपुरी विरोधियन के हाथ में लाठी थमा दिहल गइल बा कि लऽ भोजपुरी कला, संस्कृति, सिनेमा पर जतना हमला करि सक करऽ. कबो कबो जाने अनजाने, चाहे अनचाहे एह भीड़ में भोजपुरी प्रेमिओ शामिल हो जालें आ अपने पर हमला करे लागेलन.\nआजु जब हमनी का भोजपुरी सिनेमा के स्वर्ण जयन्ती मना रहल बानी जा, पता ना कतहीं, कवनो मंच पर एकर चर्चा होखी कि ना कि पइसा कमाये वालन से भोजपुरी के कइसे बचावल जाव आ भोजपुरी से पागलपन का हद तक लगाव राखे वाला, पैशनवाला, लोगन के कइसे बढ़ावल जाव ? हमरो लगे कुछ लेख आलेख चहुँपल बा जवन आत्मप्रशंसा बेसी बा भोजपुरी प्रशंसा कम. सब इहे बतावे में लागल बा कि हम भोजपुरी खातिर का कइनी, केहू ई नइखे बोलत कि ऊ भोजपुरी से कतना बनवलसि, अपने भाषा संस्कृति के बाजार में चढ़ा के कतना सुख उठवलसि. अधिकतर हम चुप रहीलें काहे कि सोचीले हर आदमी अपना तईं भोजपुरी के प्रचार प्रसार में लागल बा, देर सबेर जब भोजपुरी आगे बढ़ल शुरु करी त ई गंदा कचरा धीरे धीरे अपने पेनी में बइठ जाई. हर संस्था, हर आदमी, हर प्रयास के एहसे बड़ाई करत आइल बानी कि अबहीं भोजपुरी के संक्रान्ति काल चलत बा आ देर सबेर भोजपुरी आपन स्वाभाविक गरिमा पा के रही. बाकिर आज हमरा गोपाल दास नीरज के ऊ कविता याद आ रहल बा, “बदतमीजी कर रहे हैं आज फिर भँवरे चमन में, तुम नहीं अब भी उठे तो फिर जमाना क्या कहेगा ?”\nभोजपुरी सिनेमा आ संगीत का दुनिया में अइसनके लोग बढ़ चलल बाड़े जिनका चलते ई उद्योग ना रहि के खोभाड़ हो गइल बा. कबो कबो टीवी पर भोजपुरी फिल्म देखे के मौका मिलियो जाले त ओकर भाषा, संवाद, गीत गवनई सुन के तुरते चैनल बदल दिहिले. कई साल से कवनो अइसन भोजपुरी फिलिम ना मिलल जवना के देख सुन के संतोष होखो कि चलऽ ई फिलिम भोजपुरी के सही तरीका से पेश कर रहल बा. बाकिर पेश करो त कइसे? निर्माता दोसरा भाषा के, निर्देशक दोसरा भाषा के, संवाद लिखे वाला शायद अपना गाँव जवार से बरीसन पहिले नाता तूड़ चुकल लागेले काहे कि उनुका ना त भोजपुरी लिखे आवेला, ना बोले. अइसनका में भोजपुरी सामने आवे त कइसे ? लाजे भवे बोलसु ना सवादे भसुर छोड़स ना. भोजपुरी वाले बोलत नइखन आ भोजपुरी से कमाई करे वाला निर्माता, निर्देशक, गीतकार, कहानीकार, संवादलेखक लोग ओकरा के छोड़े के तइयार नइखन. रउरा कहब कि हम अभिनेता, अभिनेत्री, गायक, गायिका के एह सूची में काहे नइखीं शामिल कइले त हमार जवाब ईहे बा कि ओह लोग का हाथ मे कुछ नइखे. ओह लोग के त उहे करे के बा जवन कहल जात बा, बतावल जात बा. फूहड़ गीत गावे वाला ओह बारह बरीस के लड़िका के का गरियाईं, गरियावे के त ओकरा के चाहीं जवन वइसन गीत लिखलस, जवन ओह गीत के निर्देशित कइलसि, आ जवन ओह गीत के अलबम रिलीज कइलसि.\nआईं आजु तय कइल जाव कि भोजपुरी के चेहरा बनल एह फिलिमन आ म्यूजिक अलबम का पाछा छिपल चेहरा के उजागर कइल जाव. भोजपुरी के बाजारू माल बनावे वालन के विरोध कइल जाव. सावधानी अतने रहे कि एह क्रम में भोजपुरी के नुकसान मत हो जाव. कैंसर हटावे का चक्कर में मरीज के जान मति चलि जाव. रोग अचके में नइखे बढ़ल, ओकरा के अचके में खतमो ना कइल जा सके. आजु जब भोजपुरी सिनेमा के स्वर्ण जयन्ती का अवसर पर भोजपुरी के पहिलका फिल्म के गीतन के वीडियो अँजोरिया खातिर चुने बइठनी त देखनी कि भोजपुरी सिनेमा में आयटम सांग त पहिलके फिल्म से शुरु हो गइल रहे. आजु त ऊ अउरी वीभत्स भर हो गइल बा. अँजोरिया आ परिवार के दोसरा वेबसाइटन पर फिल्म आ संगीत के जानकारी देत घरी एही कारण शुरुवे से एगो सावधानी बरतल गइल. हर सामग्री का साथ ओकरा के भेजे वाला के नाम दिहल गइल आ एगो इशारा रहे प्रबुद्ध पाठकन के कि ई अँजोरिया के संपादकीय सामग्री ना हऽ एगो लेखक के विचार ह, फिल्म भा संगीत के प्रचार हऽ. दोसर इहो कि हम भोजपुरी सिनेमा के के कहो, कवनो फिल्म देखे के समय ना निकाल पाईं. मौका मिलेला त “थ्री इडियट्स” जइसन फिल्म जरुर देखे के कोशिश करीलें. थ्री इडियट का नाम पर एगो बात सामने आइल कि कतना लोग के मालूम बा कि आमिर खान नासिर हुसेन से जुड़ल परिवार के हउवन ! ताहिर हुसेन नासिर हुसेन के भाई रहले आ आमिर खान के पिता. अब आमिर खान जइसन लोग भोजपुरी सिनेमा में काहे नइखे ई सवाल ओह लोग से ना पूछ के अपने से पूछे के पड़ी. याद आवत बा डा॰ अशोक द्विवेदी के कविता के एगो अंश,\nनीमन नीमन चीझु लेखा\nनीमन लड़िकवो शहर चलि गइलन स\nरहि गइलन स बुड़बक, भकोल\nना त टेढ़ुवा तिरछोल\nबनि गइलन सऽ चट्टी के चंडाल\nपोसुआ ठीकेदार, ना त गँवई मोख्तार.\nकेहू के केहू से बझा के,\nउल्लू सीधा हो जाय, बस\nसझुरावल त दूर, अउरी अझुरइहन स\nबात सुनऽ एक लाख क\nलज्जत दूइयो पइसा के ना !\nOne thought on “भोजपुरी सिनेमा के पचास साल : पैशन से पइसा के सफर”\nफ़रवरी 17, 2011 को 12:18 अपराह्न पर\nजहाँ तक बात बा म्यूजिक अलबम में घुसल आश्लिलता के मिटावे के त ई काम हमरा समझ से तनी मुश्किल बा .कहे से कि हमारो दू – चार गो\nगायक लोगन से भेंट भइल. बात भइल . चूँकि हमहूँ गीतकार हईं. केहू के साफ -सुथरा गीत पसंद न आईल. सभे के चटक गीत चाहीं . साफ -सुथरा गीत के त कवनो महत्व हीं नइखे . गायक आउर म्यूजिक कंपनी के एके कहनाम बा कि ई बिजनेस हउए. मार्केट में चटक -मटक गीत ना आई त के खरीदी .एह मामला में ‘देवी’ खरा रहली . उ हमेशा आपना हिसाब से आ साफ गीत गवली . हम उनका साथे काम कईले बानी, उनका अंदर गीत के मामला में समझौता नाम के चीज ना रहे .ओकर परिणाम भइल कि ‘देवी’ आज मार्केट में लगभग ना के बराबर बाड़ी . आइसे हमार विचार ना रहे ई विषय पे बात करके .गलती – सलती माफ़ी चाहत बानी .


बतकुच्चन – ३० – Anjoria\nबतकुच्चन – ३०\nOct 9, 2011 बतकुच्चन\nआजु दू अक्टूबर ह, गांधी बाबा आ लालबहादुर शास्त्री के जन्मदिन. दुनु सादगी से भरल. संजोग से आजु दुर्गापूजा के नवराति के छठवाँ दिन ह. एह धूमधाम, उत्साह, उछाह भरल मौका पर सोचत बानी कि काहे ना व्रत, उत्सव, तेहवार, पर्व तकले अपना के समेटले रहीं. अधिकतर लोग खातिर दुर्गापूजा उत्सव ह, धूमधाम उछाह से भरल उतसो मनावे के मौका. बाकिर बहुतो लोग खातिर ई व्रत के मौको ह, पर्व हऽ.\nउत्सव शादी बियाह, जीत हार बहुते कुछ का मौका पर मनावल जाला जबकि कवनो धार्मिक अवसर पर मनावे वाला उत्सव पर्व कहल जाला. ई पर्व साहित्य में कवनो बड़का ग्रन्थ के खंडो हो सकेला, जइसे कि महाभारत में कई गो पर्व आइल बा. बाकिर आजु हम धार्मिके पर्व तक अपना के बन्हले राखे के मन बनवले बानी. अधिकतर लोग खातिर पर्व उतसो तेहवार व्रत एकही चीज हो सकेला बाकिर सोचे के बाति बा कि अगर एकही बात रहीत त फेर अलग अलग शब्द काहे बनावल गइल रहीत. समानार्थी शब्द समान होइयो के हर मामिला में समान ना होखसु. कई बार देश काल परिस्थिति संदर्भ का आधार पर अलग अलग बाकिर समानार्थी शब्दन के इस्तेमाल कइल जाला. बाकिर पर्व, उतसो, तेवहार, व्रत त समानार्थी शब्द हइये ना हईं सँ. सब अलग अलग अर्थ राखेली सँ. कवनो तरह के खुशी उछाह में उतसो के धूम धाम रह सकेला बाकिर पर्व खास खास धार्मिके मौका पर होला. एही तरह तेहवार पर्व के कहल जाला खास कर के ओह पर्व के जवन उछाह का साथे मनावल जाला. कहे के मतलब कि हर तेहवार पर्व होला बाकिर हर पर्व तेहवार ना होखे. बहुते पर्व संयम सादगी से मनावल जाली सँ आ ओह पर्व के तेहवार के दायरा में ना राखल जाव.\nव्रत कवनो संकल्प भा निश्चय के कहल जाला. आ जब कवनो धार्मिक अनुष्ठान नियम पूर्वक उपास रहि के कइल जाला त ऊ व्रत हो जाला. एहीसे कहनी ह कि आजु केहू उत्सव मनावे का मूड में होई त केहू व्रत करत होई. नवराति के उपास, उपवास करे वालन खातिर उ व्रत ह जवना में बहुते कुछ बरतल होई, मनाही होई इस्तेमाल करे के भा खाये पिये के. अब व्रत से बरतल बनल कि बरतला का चलते व्रत हो गइल एह बारेमें हम कुछ ना कह सकीं. महात्मा गाँधी के जन्मदिन सरकारी विभागन खातिर उत्सव होला, छूट्टी के दिन. बाकिर कुछ लोग एह दिने लालबहादुर शास्त्रीओ के जनमदिन चुपचाप व्रत लेखा मना लेला.\nतेहवार शब्द से तेहा आ तेहो शब्द दिमाग में घूमे लागल बा बाकिर ओकरा पर फेर कबो.\nOne thought on “बतकुच्चन – ३०”\nबहुत बन्हिआ। तेवहार के बारे में एगो अलग बात पढ़े-जाने के मिलल। शब्दन के खेल निराला बा…आ अर्थ त बहादुर पैदे भइल बाड़न सन।


मंजिल ओर डेग बढ़ावत चलली रूपा सिंह – Anjoria\nअपना अभिनय कौशल आ नीमन सुभाव का चलते भोजपुरी फिल्म जगत आपन अलगे पहचान बना चुंकल रूपा सिंह आजु भोजपुरी के बड़की-बड़की फिलिमन के हिस्सा होखे लागल बाड़ी आ साथही छोटको परदा पर अपना के जमा लिहले बाड़ी.\nअभिनय ला हमेशा सजग रहेवाली समहर अदाकारा रूपा सिंह भागलपुर के हई आ फिलहाल पटना में रहत बाड़ी. राँची से पढ़ाई-लिखाई पूरा कइला का बाद बतौर न्युज रीडर (बिहार न्युज) आपन कैरियर शुरू कइली. फेर कुछ हित मीत के सहयोग से बतौर एक्टर ईटीवी के सीरियल ’’दास्ताने जुर्म’’ करे के मौका मिलल आ ओकरा बाद त धारावाहिकन के सिलसिले चल निकलल.\nरूपा सिंह के पहिला फिलिम रहले “बीए पास बहुरिया” जवना में उहे बहु बनल रही. छोटका परदा से प्रेरणा लेबे वाली रूपा सिंह के आदर्श हई रेखा जे एगो समहर अदाकारा हई. रूपा सिंह के फिलिम आ सीरियल दुनु नीक लागेला आ उनकर परिवार उनका के पूरा सहयोग देला.\nभोजपुरिया महानायक कुणाल सिंह संगे काम क के रूपा सिंह कहेली कि “उनका साथे बहुते सहज लागेला काम कइल आ साथही सीखहू के भरपूर मिलेला”. रूपा सिंह अबले जवना फिलिमन में काम क चुकल बाड़ी तवना में खास बाड़ी स बीए पास बहुरिया, धर्मवीर, खोईछा, विदाई, दिलेर, सजन परदेशिया, लक्ष्मी जईसन दुलहिन हमार, गोरी तोरा गाँव बड़ा प्यारा वगैरह.\nरूपा सिंह के धारावाहिकन में “भगवान हो” आ “जय जय शिवशंकर” (महुआ), अउर “बाबा ऐसो वर ढ़ुढ़ों” (एनडीटीवी) बाड़ी स. आवेवाली फिलिमन में “सेटिंगबाज” आ दू तीन गो अउर फिलिम बाड़ी स. दू तीन गो धारावाहिकनो में काम करत बाड़ी.\nहमनी का रूपा सिंह के उज्जवल भविष्य के कामना करत बानी.


छठ महापर्व पर बरबादी बरखावे के साजिश – टटका खबर\nCategories Select Category TatkaKhabar (1,917) अपराध (594) उत्तर प्रदेश (1,733) खुला मंच (7) खेल (325) चुनाव (322) टटका खबर (168) देश-दुनिया (1,483) बिहार (1,620) भोजपुरी पट्टी (542) मनोरंजन (219) राजनीति (937) रोजी-रोजगार (116) विधानसभा (88) व्यापार (294) शिक्षा (221)\nचितकबरा पहाड़ वाला गाँव\nछठ महापर्व पर बरबादी बरखावे के साजिश\nछठ महापर्व का मौका पर बिहार में आतंकी हमला के साजिश के अनेसा देखत पुलिस मशीनरी पूरा चउकस भाव से निगरानी करे में लागल बिया. हिन्दूवन के एह महापर्व पर आतंकी अगर कतहीं कवनो बड़हन हमला कर सकेलें. एह बारे में केन्द्र सरकार के तरफ से बिहार के सावधान करा दीहल गइल बा. एकरा चलते बिहार चुनाव खातिर आइल केन्द्रीय सुरक्षा बल के टुकड़ियन के बिहारे में रोक लीहल गइल बा.\nबहुते भीड़भाड़ वाली जगहन पर एनडीआरएफ अउर एसडीआरएफ के टीमन के लगा दीहल गइल बा. एह टीमन में गोताखोरन का साथही राहत आ बचाव कर्मीओ शामिल बाड़ें.\nछठ पर्व के महत्ता देखत यूपी सरकार एह दिने गजटेड छुट्टी के एलान कर दीहल गइल बा आ कवनो सरकारी कार्यालय अब काल्हु मंगल का दिने ना खुली. जवना कार्यालय में पाँचे दिन काम होखेला ओहिजा मंगल के छुट्टी का बदले शनिचर का दिने काम करे के पड़ी.\nTags: आतंकी हमला, छठ महापर्व\nइस्लामिक आतंकियन के जो बिडेन के गीदड़ भभकी\nगद्दारन के गिरोह बन गइल बिया कांग्रेस\nटटका खबर,7मार्च 2017, मंगल


Bhojpuri में पढ़ें- का तेजस्वी के अभी फुल पावर नइखे मिलल? - tejaswi yadav not in full power in bihar politics bhojpuri ashok kumar sharma – News18 हिंदी\ntejaswi yadav not in full power in bihar politics bhojpuri ashok kumar sharma\nचिंटू-पिंटू देहाती महफिल के राजनीतिक विश्लेषक रहन. चिंटू पूछले, का तेजस्वी के राजद में फुलफलेजेड पावर नइखे मिलल ? बाबा शिवानंद, लालू जी के काहे सलाह दे रहल बाड़े कि अब ऊ तेजस्वी के हाथ में टोटल कमान सौंप देस ? ऊ इहो चाहत बाड़े कि तेजस्वी के ही राज्यसभा अउर विधान परिषद के कंडिडेट चुने के अधिकार मिले के चांहीं. का अबकी बेर तेजस्वी के ई अधिकार ना मिलल ?\nपिंटू कहले, जब तेजस्वी सेमिनार में शामिल होखे लंदन चल गइले तब्बे से उनकर अनराजी के चरचा चल रहल बा. पाटी के मैटर से अधिक सेमिनार जरूरी ना रहे. एकरा बादो ऊ लंदन गइले तS जरूर कवनो बात रहे. लालू जी के पटना अइला के बाद मीसा भारती अउर फैयाज अहमद के राजद से राज्यसभा उम्मीदवार बना दिहल गइल. ई फैसला तेजस्वी के गैरमौजूगी में भइल, एह से बहुत लोग के मन में सवाल उठ रहल बा. का राजद के सियासी मौसम में कवनो बदलाव होखे वला बा ?\nका लालू जी के जगह मीसा भारती लिहें ?\nचिंटू पूछले, का राजद में राज्यसभा उम्मीदवारी खातिर कवनो उठापटक रहे ? का लालू जी इहे डिसिजन खातिर दिल्ली से पटना आइले ? ई काम तs ऊ दिल्ली मे बइठले कर सकत रहन. फेन ऊ पटना काहे अइले ? जरूर कुछ खास बात बा. जहां तक राजद –जदयू के मेल के संभावना रहे, अब तs उहो खतम हो गइल. काहे से कि भाजपा अब जातीय जनगणना पs चरचा खातिर सर्वदलीय बैठक में शामिल होखे पs राजी बिया. भाजपा के ई फैसला से राजद के उमेद पs पानी फिर गइल बा. लागत बा कि लालू जी राजद के ही कवनो प्रोबलेम सलटावे खातिर पटना आइल बाड़े. का राजद के रंगमंच पs कवनो नाया सीन सामने आवे वला बा ? कुछ दिन पहिले ‘हम’ पाटी बयान देले रह कि अब मीसा भारती, लालू जी के जगह लेवे वला बाड़ी. का ई बात अब सांच होखे वला बा.\nमीसा भारती के सेवा-टहल से लालू जी खुश !\nचिंटू रौ में बोलत जात रहन. तबीयत खराब होखे के कारण लालू जी बहुत दिन से मीसा भारती के साथे दिल्ली में रहत बाड़े. अप्रैल 2021 में जमानत मिलला के बाद ऊ मीसा भारती के घरे शिफ्ट भइल रहन. जब डोरंडा कोषागार मामला में लालू जी के 22 अप्रील 2022 के जमानत मिलल तs ऊ एक बेर फेन रहे खातिर मीसा भारती के घरे ही गइले. ऊहां से एम्स में इलाज करावे में सहूलियत बा. कहल जा रहल बा कि मीसा भारती के सेव-सुसुरसा से लालू जी बहुत खुश बाड़े. मीसा भारती ही लालू जी के लेके दिल्ली से पटना आइल रही. सोशल मीडिया में एगो फोटो चर्चा में बा. एह फोटो में फैयाज अहमद लालू जी के बगल में बइठल बाड़े. लालू जी के पटना अइला के एक दिन बादे मीसा भारती अउर फैयाज अहमद राज्यसभा के उम्मीदवार बन गइले. लेकिन एह सीन में तेजस्वी कहीं देखायी ना पड़ले. जब सब कुछ फाइनल हो गइल तब ऊ लंदन से पटना पहुंचले. का तेजस्वी के पावर में कटौती हो गइल बा ?\nका सीन बदल रहल बा ?\nपिंटू के सोच एक डेग आगा रहे. ऊ तेजपरताप खातिर भी नाया संभावना देखे लगले. कहले, एक बात गौर कइले ! लालू जी जब पटना अइले तs तेजपरताप के गाड़ी से 10 सरकुलर रोड पहुंचले. का एकरा में भी कवनो संदेश छिपल बा ? तेजपरताप के आरोप बा कि राजद में उनकर अनदेखी हो रहल बा. कुछ दिन पहिले ऊ इस्तीफा देवे के भी धमकी देले रहन. का लालू जी के आसीरबाद से तेजपरताप के रुतबा बढ़े वला बा? तेजपरताप अउर मीसा भारती के कौनफिडेंस एह घरी हाई नजर आ रहल बा. पिंटू के बात सुन के चिंटू कहले, लेकिन ई कहल जल्दबाजी होई कि अब तेजस्वी के हैसियत में कवनो कमी होखे वला बा. पटना अइला के बाद उनकर बोडीलैंगवेज बेलकुल बैलेंस रहे. ऊ राज्यसभा उम्मीदवारी पs खुल के बात रखले. जहां तक तक पावर के बात बा, राजद में लालू जी ही सुप्रीम पावर बाड़े. उनके सामने सब पावर फेल बा.\nछुपा रुस्तम साबित भइले फैयाज अहमद\nपिंटू सवाल पूछले, राजद के दू सीट में से एक मीसा भारती के मिली, ई त लगभग फाइनले रहे लेकिन दोसर सीट कइसे फैयाज अहमद के मिल गइल ? तब चिंटू जबाब देले, हां ! ई सही बा कि पहिले कई नांव चरचा में रहे ! कपिल सिब्बल, मुम्बई के नेता बाबा सिद्दिकी, शरद यादव के राजद से टिकट मिले के बात कहल जात रहे. ओह घरी फैयाज अहमद के नांव केहू ना लेत रहे. इहां तक कि शहाहुद्दीन के पत्नी हीन शहाब खातिर भी माहौल बनाव गइल. लेकिन बाजी मार ले गइले फैयाज अहमद. मीसा भारती डाक्टर हई तs फैयाज अहमद पराइबेट मेडिकल कौलेज चलावे ले. ऊ मधुबनी मेडिकल कौलेज संस्थापक हवें. एकरा पहिले 2018 में भी राजद कटिहार मेडिकल कौलेज के ओनर अशफाक करीम के राज्यसभा में भेजले रहे. फैयाज 2010 अउर 2015 में विस्फी से राजद के बिधायक रह चुकल बाड़े. 2020 के चुनाव ऊ हार गउल रहन. लेकिन अब ऊ पूर्व बिधायक से राज्यसभा सांसद बने के तइयारी में बाड़े. चिंटू के बात खतम भइल तs पिंटू दूरंदेसी सोच में कहले, हां ! अभी तs सभ ठीक बा, लेकिन देखs कि राज्यसभा चुनाव के बाद राजद के राजनीत कवन करवट बैइठे ला.\nFIRST PUBLISHED : May 27, 2022, 16:59 IST


ढील देके चना के झाड़ प चढ़ावल – बतंगड़ 73 – Anjoria\nFeb 17, 2018 ढील देके चना के झाड़ प चढ़ावल, बतंगड़\nएह घरी देश के सगरी खुरचाली एकजुट होखे लागल बाड़ें काहें कि ओहनी के मालूम हो गइल बा कि अगर एकवटब सँ ना त बिला जाए के पड़ी. भारत तेरे टुकड़े होंगे – इंशा अल्लाह, इंशा अल्लाह कहे वालन का साथ देश के बड़हन गोल रहि चुकल कांग्रेस खुलेआम मैदान में उतरि आइल बिया. ओकरा एह बात के इचिको चिन्ता नइखे के ओकरा खुरचालि से देश के कतना नुकसान होखत बा आ कतना नुकसान होखे जा रहल बा. खोज खोज के बवाल करावल जा रहल बा आ एह खुरचालि में टुकड़खोर मीडियो आपन जी जान लगा दिहले बिया.\nअगर कवनो मुसलमान मराव त तुरते ओकर मजहब आ मारे वालन के मजहब के नाम लेत मथैला छपाए लागी, चैनलन प कुकुरहट शुरु हो जाई. बाकिर अगर कवनो हिन्दू मारल जाव त ओह खबर के दबावे के होड़ लाग जाई. ओह खबर में हिन्दु मुसलमान के चरचा ना होखी आ ओह तरह के खून के समाज के बिगड़ल हालात प थोपाए लागी. दोष मराए वाला के हो जाई कि ऊ अपना दुश्मनन से बाझल काहें. केजरीवाल, राहुल जइसन नेतवन का लगे फुरसत ना रही कि दिल्लिए के रहे वाला अंकित सक्सेना का घरे जा सकसु. जब जनता में सवाल उठे लागी तब चार दिन बाद ओकरा ला पाँच लाख के सहायता के एलान कर अइहें आ एह बाति के प्रचार प दू करोड़ के विज्ञापन दिया जाई. गोकशी के अपराधी ला एक करोड़ देबे में तनिको देर ना लागल रहे, जबकि ऊ ना त ओकरा राज्य के रहल ना घटने ओकरा राज में भइल रहुवे. बाकिर मुसलमान रहल से तिजोरी लुटावे में हिचक ना भइल.\nएह देश में हिन्दुवन के कत्ल कइल सबले आसान हो गइल बा. ना त कवनो राजनीतिक गिरोह एह पर सवाल उठाई ना कवनो लिब्रान्डु पत्रकार. एहनी ला सूपनखिया के हँसी बड़हन मुद्दा हो जाई. संसद में होखत एह खुरचालियन के बेहूदगी प केहू सवाल ना उठाई. जज लोया के मौत के कारण जाने बदे बेचैन लोग कबो ई ना जानल चहलें कि संजय गाँधी, इन्दिरा गाँधी, आ राजीव गाँधी के खून का पाछा कवना गिरोह के हाथ रहुवे एकरो पता लगावल जाय. काहें कि उनुको मालूम बा कि एह तीनो हत्यन त का पाछे केकर हाथ बा.\nउनुका एह बाति के फिकिर अधिका रही कि रफाइल डील के डिटेल सरकार से पूछल जाव बाकिर ई ना मनीहें कि उनुके गोल का सरकार का दोरान ई बाति जोड़ाइल रहल कि डील के बारें में ना बतावल जा सकी. चोरन के सभे चोरे लउकेला आ अपना घोटाला करे वाला संस्कार का चलते लागेला कि मोदिओ पइसा खइले होखींहें काहे कि हमार बाप दादा शुरुवे से घूस खात आइल बाड़ें.अतना बड़हन सौदा बिना कवनो किकबैक के कइसे हो सकेला. भा इहो हो सकेला कि दुश्मन देशन से पइसा खा के ओकरा का बतावे ला एह जानकारी के जरुरत होखे.\nदेश के प्रधानमंत्री के अपमान करावे ला अपना पीडियन के लेमनचूस बाँट के संसद में बवाल करवावे में कवनो हिचक ना होखी इनका. अलग बाति बा कि कुकुरहट का बीचो देशभक्त शेर आपन दहाड़ सभका के सुना दी. ओकर आवाज सियारन का हुआँ हुआँ में दबा ना सकल. ओह दिन सभे देखल एह शेर के बॉडी लैंग्वेज आ ओकरा के देखि के संतोष भइल कि देश अबहीं सुरक्षित बा. बाकिर एह देश के बड़का समाज प इहो जिम्मेदारी बा कि समय रहते एकवटि जाय ना त पूरा दुनिया में आपन कहाए वाला कवनो देश ना रहि जाई हिन्दुवन ला. कश्मीर, केरल, कर्नाटक से लगवले बंगाल ले हिन्दुवन के होखत कत्ल आ ओह पर सभकर चुप्पी कान फोड़े लागल बा. आ पता ना काहें हमरा इहो लागेला कि भाजपा एह खुरचालि के अनदेखी क के अधिका से अधिका हिन्दुवन के ई सचाई देखावल चाहत बिया. ढील देके चना के झाड़ प चढ़ावल एगो रणनीतिओ हो सकेला.


टटका खबर, अतवार,4अप्रैल 2021 – टटका खबर\nअपराध देश-दुनिया भोजपुरी पट्टी राजनीति\nApr 4, 2021 काशी विद्यापीठ, कोरोना, छत्तीसगढ़, जौनपुर, नक्सली मुठभेड़, नरेन्द्र मोदी, ममता बनर्जी, महराजगंज, रोहतास, वाराणसी, विधानसभा चुनाव, सारण\nविधानसभा चुनाव में अपना गोल तृणमूल कांग्रेस के संभावित हार के अनेसा से परेशान पश्चिम बंगाल के मुख्यमंत्री ममता बनर्जी अब मुसलमानन से एकजुट हो के उनुका गोल के वोट देबे के गोहोर लगवले बाड़ी. शा्डिल्य गोत्र के ब्राह्मण होखे के एलान उनुका अपने खिलाफ जात लउकत बा. जान गइल बाड़ी कि अबकी हिन्दू समाज के एका मजगर बा आ ओकरा के तूड़ल आसान नइखे त अपना वोट बैंक के शरण में लवटि आइल बाड़ी. शनीचर का दिने एगो जन सभा में कहली कि ऑल इंडिया मजलिस-ए-इत्तेहादुल मुस्लिमीन अउर इ्डियन सेकूलर फ्रंट भाजपा के बोलावल साजिश ह आ ई लोग भाजपा से मिलीभगत क के मुसलमान वोट बाँटे-बँटवावे का कोशिश में लागल बा. कहली कि ई दिल्ली ना बंगाल के चुनाव ह आ मुसलमान लोग उनुका त़णमूल के वोट देसु ना त बंगाल छोड़े के पड़ जाई मुसलमानन के.\nपरसों6अप्रैल के पश्चिम बंगाल आ असम के तिसरका चरण के, आ तमिलनाडु, केरल अउर पुद्दुचेरी के एके चरण के वोटिंग होखी आ एह इलाकन में प्रचार के काम आजु साँझ से बन्द हो जाई.\nभारतीय जनता पार्टी के प्रचार करत प्रधानमंत्री नरेंद्र मोदी हुगली जिला के ताड़केश्‍वर में एगो चुनाव सभा में कहलन कि बंगाल के लोग अब विकास का साथे चले के किरिया ले लिगले बा आ अब असली परिवर्तन चाहत बा. कहलन कि पिछला दू चरण का बाद मुख्‍यमंत्री ममता बनर्जी आपन हार सकार चुकल बाड़ी आ ओही निराशा में चुनाव आयोग आ सुरक्षा बल के जवानन पर दोष लगावत बाड़ी. हर चरण के चुनाव के बाद दीदी के बौखलाहट बढत जाई आ हमरा के गरियावलो बढावत जइहें.\nकोरोना के तेजी से पसरत दुसरका दौर सभका के चिन्तित कइले बा. हालांकि देश कोरोना से लड़ाई में आपन पूरा बेंवत लगावे में कवनो कोर कसर नइखे छोड़ले. अबहीं ले करीब साढ़े सात करोड लोग के कोविड टीका लगावल जा चुकल बा. संतोष कइल जा सकेला कि तेजी से बढ़ला का बावजूद कोरोना के सफल इलाजो बढ़ल बा आ एहसे मरे वाला सरीजन के आंकड़ा ओह रफ्तार से नइखे बढ़त जवना रफ्तार से नया मरीज भेंटात बाड़ें. असल में पहिले का मुकाबले अब अधिक सहजता से लोग आपन जाँच करावत बा. पहिले लोग डरे लुकाल-भागत रहुवे.\nकोविड से निपटे में देश कतना सफल बा एकर प्रमाण देखल जाव त देखीं कि देश के निर्यात मार्च 2021 में 34 अरब डॉलर के भइल. पिछला साल का मार्य में ई साढ़े 21 अरब डॉलर के रहुवे. आयातो में अइसने तेजी आइल बा आ पिछला साल मार्च 2020 में साढ़े 31 अरब का मुकाबले एह साल मार्च 2021 में 48 अरब के पार हो गइल बा.\nछत्‍तीसगढ के बस्‍तर संभाग का बीजापुर जिला में काल्हु नक्सली मुठभेड में पांच गो सुरक्षाकर्मियन के बीरगति हो गइल. जगरगुंडा इलाका के जोनागुड़ा गांव का नियरा घात लगा के नक्सली सुरक्षा बल पर हमला कइले स. एनिओ से जवाबी फायरिंग कइल गइल आ करीब तीन घंटा ले मुठभेड़ चलल.\nदुबई पैरा बैडमिंटन इंटरनेशनल टूर्नामेंट में भारतीय खिलाड़ी आपन शानदार प्रदर्शन करत 17 गो पदक पक्का क लिहले बाड़ें. प्रमोद भगत, मनोज सरकार, सुकांत कदम, नितेश कुमार, कृष्णा नगर, मानसी जोशी अउर पारुल परमार सेमीफाइनल में पहुंच गइल बा लोग.\nरोहतास जिला के डेहरी मुफ्फसिल इलाका में जीटी रोड पर सशस्त्र अपराधी एगो ई-कॉमर्स कंपनी के कर्मचारियन से सात लाख रुपिया लूट ले भगले.\nवाराणसी के महात्मा गांधी काशी विद्यापीठ में स्नातक अउर स्नातकोत्तर में दाखिला परीक्षा ला ऑनलाइन आवेदन शनीचर से शुरू हो गइल बा. तीन मई ले आवेदल कइल जा सकेला.\nकरगहर इलाका में शनीचर का दिने एगो ट्रक का धक्का से एगो ठेला चालक के मौत हो गइल आ ओकर बेटा घवाहिल हो गइल.\nउत्‍तर प्रदेश के महराजगंज जिला के कोठीभार इलाका के पटखौली गाँव तीन दिन से एगो हुँड़ार के आतंक से हलकान बा.\nजौनपुर में पूर्व सांसद धनंजय सिंह आ उनुका करीबी आशुतोष सिंह जमैथा के गिरफ्तारी ला कई जगहा छापा का बावजूद अपराधी पुलिस का हाथे ना लगले.\nजौनपुर जिले के मुंगराबादशाहपुर क्षेत्र में शनिवार शाम ट्रक और बाईक की टक्कर में बाइक सवार दो युवकों की मृत्यु हो गई।\nप्रतापगढ जिला के बलीपुर के पूरे गोसाईं के रहे वाला दू जने साँझ बेरा मुंगरा बादशाहपुर से गैस सिलेंडर लेके बाइक से वापस अपना घरे जात रहुवे जब सटवा स्कूल का नियरा एगो ब्रेकर से असंतुलित होके प्रतापगढ़ ओर जात एगो ट्रक का पीछे घुस गइले. दुनु के मौत ठाँवे पर हो गइल.\nसारण जिले के गड़खा इलाका में कमालपुर गाँव का लगे शनीचर का दिने भइल सड़क हादसा में एगो औरत आ ओकरा बेटी के मौत हो गइल जबि परिवार के जाँच ने अउर धवाहिल हो गइलें. गया जिला के रहे वाला ई परिवार देवघर से पूजा क के सीवान लवटत रहलें जब ओह लोग के स्कार्पियो सामने एगो ट्रक से टकरा गइल.


बइठक त हो गइल बाकिर बोलावल के – टटका खबर\nJun 22, 2021 यशवंत सिन्हा, राष्ट्रीय मंच, शरद पवार\nराकांपा नेता शरद पवार का दिल्ली वाला निवास पर आजु देश के विरोधी गोलन के बइठक त हो गइल बाकिर भरम साफ करे के पड़त बा कि बइठक बोलवले के रहुवे. कांग्रेसी गोल के शिकायत बा कि एह बइठक में ओकरा के ना बोलावल गइल रहुवे आ ई गैर-भाजपा गैर-कांग्रेसी गठजोड़ बनावे के शरद पवार को योजना रहुवे. एह बारे में सफाई देत राकांपा के एगो वकील नेता माजिद मेनन कहलें कि शरद पवार का घर पर बइठक भइल जरुर बाकिर एकरा के ऊ ना बोलवले रहलन. हालांकि नाहियो त पाँच गो कांग्रेसियन के नेवतल रहे जे राष्ट्रीय मंच से समभाव राखेलें. बइठक भाजपा से मंत्रीपद ना मिलला का चलते रुसल आ गोल से निकसल यशवन्त सिन्हा के बरीस 2018 में बनावल राष्ट्रीय मंच बोलवले रहुवे.\nममता बनर्जी के गोल में शामिल हो चुकल आ तृणमूल के उपाध्यक्ष के पद पवला का बाद यशवंत अब देश के बड़का नेतवन का जमात में गिनाइल चाहत बाड़न. साथही ममता का तरफ से राष्ट्रीय राजनीति में उनुका ला जगहो निकाले बनावे के जिम्मेदारी सम्हरले बाड़न.\nबइठक में शरद पवार, यशवंत सिन्हा, घनश्याम तिवारी, फारुक अब्दुल्ला, संजय झा, पवन वर्मा, जयन्त चौधरी, सुशील गुप्ता, बिनय विश्वम, नीलोत्पल बसु, जावेद अख्तर, के सी सिंह, आ जस्टिस एपी शाह वगैरह लोग शामिल भइल.\nबइठक में तय भइल कि यशवंत सिन्हा नयका बनेवाला गठजोड़ खातीर एगो विचार पत्र तइयार करीहें जवना में सभका के शामिल कइल जा सके. अबहीं कवनो नेता नइखे चुनल गइल काहें कि नेता चुने के बात उठते लोग उठल शुरु कर दी. वइसे बँवारा गोल के एगो नेता एकरा के बँवारा मंच होखे के दावा जरुर कइले बाड़न.


चन्द्रशेखर – टटका खबर\n(बियफे 16 अप्रैल के खबर) रोहतास जिला के धुस बाइपास चौक का नियरा बियफे का साँझ एगो बस आ मैजिक के टक्कर में मैजिक पर सवार दू गो नवहियन के मौत ठाँवे प हो गइल. एक दर्जन अउर सवार घवाहिल हो गइलें. मरे वाला एगो धनाँव गाँव के रहले आ दोसरका बलिया तांतोटोला के. डेहरी\nकाल्हु बलिया में चन्द्रशेखर के पुण्यतिथि कई जगहा पूरा श्रद्धा भाव से मनावल गइल. बलिया आइएमए बापू भवन में स्वास्थ्य शिविर लगवलसि त सपा के लोग अस्पताल में फल बाँटल. दुजा देवी महाविद्यालय में आ देहातो में श्रद्धांजलि कार्यक्रम भइल.\nकाल्हु अतवार का दिने बलिया के सांसद रहल आ देश के प्रधानमंत्री रह चुकल स्व॰ चन्द्रशेखर के पुण्य तिथि बलिया में मनावल गइल. शहर के कंपनी बाग जवना के अब चन्द्रशेखर उद्यान नाम हो गइल बा, चिलकहर के देवस्थली विद्यापीठ, सहतवार के दूजा देवी महाविद्यालय समेत कई जगहा कार्यक्रम कर के स्व॰ चन्द्रशेखर उर्फ दाढ़ी


मोहनिया अस्पताल के डाक्टर पर जानलेवा हमला – टटका खबर\nकाल्हु अतवार का दिने मोहनिया सबडिवीजनल हास्पीटल के उपाधीक्षक डा॰ बी अंसारी पर कुछ लोग जानलेवा हमला कर दिहलसि जवना का बाद उनुका के बहुते गंभीर हालत में वाराणसी रेफर कर दिहल गइल. एह हमला का बाद डाक्टर लोग हड़ताल पर चल गइल बा आ कैमूर के जिलाधिकारी का निहोरा का बावजूद इमरजेन्सीओ नइखे चले देत.\nबतावल जात बा कि शनिचर का दिने देवकला गाँव के एगो प्रसूता के अस्पताल में मौत हो गइल रहुवे. जवना का बाद नाराज लोग अतवार का दिने आ के अस्पताल पर हमला बोल दिहल आ डा॰ अंसारी पर जानलेवा हमला कर दिहल. कहल जात बा कि जिला परिषद सदस्य गीता पासी के ऊकसावा पर ई हमला भइल.\nडाक्टरन के हड़ताल के जायज ठहरावत इंडियन मेडिकल एसोसिएशन के बिहार अध्यक्ष डा॰ राजीव रंजन प्रसाद कहले बाड़न कि डाक्टरन पर हमला कइल आम बात हो गइल बा. जबकि इलाज में गड़बड़ी करे वाला डाक्टर के सजा देबे खातिर कायदा कानून मौजूद बा आ जाँच का बाद आरोप सही मिलला पर अनेके डाक्टर लोग के सजा मिललो बा. बाकिर एह तरह के हमला के निंदा होखे के चाहीं.\nTags: कैमूर, मोहनिया\n«« यूपी में आरक्षण के नयका कानून पर आपन फैसला हाई कोर्ट रोक लिहलसि\nपटना के रविन्द्र भवन में बिहार भोजपुरी अकादमी के पैंतीसवा सालगिरह »»


बहुते निराशा वाली बाति बा कि दुनिया भर में पसरल भोजपुरी भाषी अपना माई भाषा ला कवनो दिन पर अबहीं ले एकमत नइखन हो पवले. एही मुद्दा पर भोजपुरी के पहिलका वेबसाईट होखला का नाते हमार एगो सुझाव कि विश्व भोजपुरी दिवस मनावे ला छठ महापर्व का बाद आवे वाला पहिलका अतवार के चुन लिहल जाव.\nआजु पूरा दुनिया में छठ महापर्व के धूम मचल बा. जहवें कुछ भोजपुरिया बाड़ें तहवें आजु बहुते सरधा से छठ मनावल जा रहल बा. छठ मूल रुप से भोजपुरिया संस्कृति के पर्व ह आ एकरा चलते आजु पूरा दुनिया में भोजपुरी के छठ गीत गूंज रहल बाड़ी सँ. शायदे दोसर कवनो मौका होखी जवना से भोजपुरिया समाज अइसे जुड़ाव राखत होखी.\nबहुते कुछ सोच के हमार सुझाव बा कि छठ महापर्व का दिने रखला से विश्व भोजपुरी दिवस मनावे में बाधा आई काहें कि लोग छठ में लागल रही. कुछ लोग के एहू चलते विरोध हो सकेला कि छठ हिन्दू पर्व ह एह कारण एकरा के सभ पर ना थोपे के चाहीं. एही चलते छठ का बाद पड़े वाला अतवार का दिने भोजपुरी दिवस मनावे के गोहार लगावत बानी. अब एह मुद्दा पर रउरो सभे बाति आगा बढ़ाईं आ एकमत ना त लगभग सर्वानुमति से एह बारे में कवनो फैसला लीहल जाव.


चोर चोर मौसेरा भाई – बतंगड़ 41 – Anjoria\nJune 24, 2017 Editor बतकुच्चन, सतमेझरा 0\nएहसे पहिले कि हम असल मुद्दा प आईं एगो घटना बतावल जरुरी लागत बा. एक दिन हमरा पड़ोसी के नौकर हमरा से अपना मालिक के शिकायत करत कहलसि कि – देखीं ना ओमप्रकाश जी, संजय जी गजब के आदमी बाड़ें. जहिया हम उनुकj दूध पी लीहिलें तहिया त कुछ ना कहसु आ आजु नइखीं पियले त अछरंग लगावत बाड़न कि हम उनुकj दूध चोरा के पी लिहले बानीं !\nओकरा शिकायत में गजब के मासूमियत रहल. हमहूं मान गइनीं कि ठीक कहत बाड़ऽ, संजय के अइसन ना करे के चाहीं. अरे पकड़े के बा त ओह दिन पकड़ऽ जहिया चोरी होखे. रउरा का लागत बा, हम ठीक कहनी कि ना ?\nअब ई घटना एहसे याद पड़ गइल कि कुछ दिन पहिले एनडीटीवी के मालिक मलकिनी का घरे छापा पड़ गइल. प्रणय राय, हम त इहे जानत बानी आ इहे कहब, के नाम का बारे में सोशल मीडिया प तरह तरह के नाम उछालल जात बा. बहुते लोग के कहना बा कि प्रणव जेम्स राय नाम ह उनुकर. अब नाम कुछुवो होखे ओहसे राय त ना बदले के चाहीं. कहे वाला त अंगरेजी में एनडीटीवी लिखत ओकरा पहिले हिन्दी में र लगा देत बाड़न. लेकिन ई बहुत नाजायज बात बा. आखिर रंडियनो के आपन इज्जति होला. ऊ जवन करेली खुलेआम करेली. ई उनुकर पेशा ह आ अपना पेशा में ऊ लोग पूरा ईमानदारी बरतेला. केहू के पेशा के एह तरह से बेइज्जति ना करे के चाहीं. रहल बात एनडीटीवी के त हम त ओकरे बात करब.\nचोर चोरे होला. ऊ ई ना कह सके कि हम खानदानी चोर हईं आ पुलिस हमरा से पूरा इज्जत का साथ पेश आवे. कुछ लोग कहत बा कि घोटाला त दस बरीस पुरान ह, ओकरा प अब कार्रवाई काहे होखत बा. अरे भाई, ई त बताव कि तब घोटाला भइल रहुवे कि ना ? कव बरीस पुरान मामिला ह, एहसे का फरक पड़त बा. सीबीआई जानत रहल कि ई लोग खानदानी ह आ एह लोग से बहुते सम्हरि के पेश आवे के पड़ी. पूरा धेयान रखलसि कि एनडीटीवी के आफिस में, ओकरा न्यूज रुम में ना घुसल जाव आ ना घुसलसि. अलग बाति बा कि न्यूज रुम न्यूज रुम होला कवनो मंदिर, मस्जिद, चर्च ना होखे कि ओकर तलाशी ना लीहल जा सके. आ अगर लेइयो लीहल जाव त कवन अपराध हो जाई. कुछ ना मिले तब गलत कहल जा सकेला. बाकिर प्रणय राय का साथे एगो पूरा जमात छाती पीटत खड़ा हो गइल. केजरीवाल आ ममता जइसन ईमानदार नेता लोग तुरते बयान परोस दीहल कि मीडिया पर भइल एह हमला से लोकतंत्र कमजोर होखी. एगो कार्टून बनवला का चलते, एगो पोस्ट शेयर करे का चलते केहू के गिरफ्तार क लीहल गलत ना होखे, एकरा से लोकतंत्र कमजोर ना पड़े. काहे कि ईमानदारी के देवी प कवनो तरह के अछरंग बरदाश्त ना कइल जा सके. लोकतंत्र अइसने टूकड़खोरन आ देश के टुकड़ा टुकड़ा करे करावे के बात कहे वालन प टिकल बा. देश बरबाद हो जाव त हो जाव बाकिर खानदानी चोरन के चोरकटई प कवनो तरह के एक्शन ना होखे के चाहीं.\nमीडिया मलिकान सैकड़न कर्मचारियन आ पत्रकारन के हटा फेंके त मीडिया के आजादी मजबूत करेला. एह प कवनो चरचा ना होखे के चाहीं. मीडिया के आ मीडियावालन के हर तरह के कुकर्म होखे के छूट मिले के चाहीं. का हो गइल कि कवनो एंकर के सहोदर भाई सेक्स रैकेट चलावे का मामिला में फरार चलत बा. भाई के कुकर्म खातिर ओह एंकर के त दोषी ना ठहरावल जा सके. ऊ त बाति बाति में दोसरा से पूछत रहेला – कवन जात हो भाई ? बाकिर का कबो आपन जात बतवले बा ? त ओकरा से ई उमेद काहे राखल जात बा कि ऊ अपना भाईयो के कच्चा चिट्ठा अपना चैनल प खोल के देखावे. अरे भाई, हँसुआ केतनो तेज भा भोथर होखी, खींची अपने ओरि. मालिक के नमक खात पत्रकार से नमकहरामी करे के उमेद काहे लगावल जात बा. मालिक के घोटाला प पैनल ऊ काहे बइठावो जब कवनो चैनल एह प बहस नइखे करत. अइसहीं ना नू कहाव कि – चोर चोर मौसेरा भाई.


Dec 26, 2011 बिहार के खबर\nकैमूर जिला के चांद थाना इलाका में जंगल से भटक के बसगित में आइल एगो तेंदुआ के हमला से एगो औरत समेत तीन गो लोग घवाहिल हो गइल.\nसमस्तीपुर जिला के ताजपुर थाना क्षेत्र में एगो औरत अपना दू गो मासूम बचवन समेत जान दे दिहलसि.\nराजगीर में चलत जदयू के विधानमंडल दल शिविर के समापन आजु हो गइल. समापन भाषण में नीतीश कुमार कहलन कि विधायक लोग विकास खातिर भइल काम का बारे में जानकारी अपना इलाका में गांवे गांवे चहुँपावे.\nराजद के प्रदेश अध्यक्ष रामचंद्र पूर्वे का अध्यक्षता में सोमार का दिने पार्टी के सगरी प्रकोष्ठन के प्रदेश अध्यक्षन के बइठका भइल जवना में पार्टी अपना संगठन आ आन्दोलन के पहलू पर चरचा कइलसि. मंगल का दिने पटना में अति पिछड़ा समाज पर होखत तथाकथित शोषण आ अपराध का खिलाफ एक दिन के धरना करे के फैसला भइल.\nअगिला साल होखे वाला नगर निकाय चुनावन खातिर मतदाता सूची में संशोधन के काम जनवरी के दुसरा हफ्ता से शुरू कर दिहल जाई. चुनाव के अधिसूचना सोलह अप्रेल के जारी होखी. आ मतदान सोलह मई के करावल जाई. दु गो से अधिका बच्चा पैदा करे वाला लोग एह चुनाव में खड़ा ना हो पाई.\nसुप्रीम कोर्ट के आदेश का बाद शिक्षकन के बहाली में ओह लोग से शपथ पत्र भरवावल जाई कि अगर आगा चलि के ओह लोग के प्रमाण पत्र फर्जी साबित होखत बा त ओह लोग के नौकरी खतम कर दिहल जाई आ ओह लोग पर मुकदमो चलावल जाई.\nबोधगया में बत्तीसवाँ कालचक्र पूजा अठाइस तारीख से शुरू होखी जवना में बौद्ध धर्मगुरू दलाईलामा शामिल होखीहें. पूजा में शामिल होखे खातिर दुनिया भर से बौद्ध धर्मावलंबियन के आवल शुरू हो चुकल बा.\nमोतिहारी के चनवारी चौक से चार गो अपराधियन के असलहा का साथे गिरफ्तार कर लिहल गइल.\nसिवान के सरैया मोड़ से एगो आदमी से पचास हजार रूपिया लूट लिहल गइल.\nआजु सबेरे से निकलल धूप का चलते जाड़ा में तनिका राहत मिलल बा. बाकिर प्रदेश अबहियो कड़ाका के जाड़ा काटत बा.


टटका खबर, बुध, वैशाख पूर्णिमा, 2078 विक्रमी – टटका खबर\n1985 बैच के भारतीय पुलिस सेवा के अधिकारी सुबोध कुमार जायसवाल के काल्हु केंद्रीय जांच ब्यूरो के निदेशक बना दीहल गइल. कुछ दिन पहिले प्रधानमंत्री, मुख्य न्यायाधीश, आ प्रमुख विरोधी दल के नेता से बनल चयन समिति तीन गो नाम सुझवले रहुवे जवना में जायसवाल के नाम शामिल रहुवे. ओकरा बाद कार्मिक, जन शिकायत अउर पेंशन मंत्रालय के कार्मिक आ प्रशिक्षण विभाग काल्हु देर शाम अधिसूचना जारी क के बतवलसि कि नियुक्ति करे वाली मंत्रिमंडलीय समिति महाराष्ट्र कैडर के आईपीएस अधिकारी सुबोध किमार जायसवाल के सीबीआई निदेशक नियुक्त करे के मंजूरी दे दीहले बिया. जान जाईं कि जायसवाल हाल-फिलहाल सीअीईएसएफ के महानिदेशक रहलन आ ऊ मुंबई के पुलिस आयुक्त, महाराष्ट्र के पुलिस महानिदेशक रह चुकला का साथ ही खुफिया ब्यूरो आ रिसर्च एनालिसिस विंग में ढेर दिन ले रह चुकल बाड़ें.\nपश्चिम बंगाल में चुनाव बाद हिंसा से पीड़ित परिवारन के पलायन रोके, प्रभावित लोगन के मुआवजा दिआवे, आ ओह लोग के पुनर्वास करावे वाली जनहित याचिका के सकारत सुप्रीम कोर्ट केंद्र आ राज्य सरकार के नोटिस जारी कर दिहलसि. मामिला के सुनवाई ओह लोग के हलफनामा मिलला का बाद सात जून से कइल जाई. याचिका दाखिल करे वालन के दलील सुनला का बाद सुप्रीम कोर्ट एह मामिला में राष्ट्रीय मानवाधिकार आयोग, राष्ट्रीय महिला आयोग, राष्ट्रीय अनुसूचित जाति/जनजाति आयोग आ राष्ट्रीय बाल अधिकार संरक्षण आयोग के पक्षकार बनावे के निर्देशो दिहलसि.\nदेश में चल रहल खानदानी राजनीति वाली परम्परा के आगे बढ़ावत लोकतांत्रिक नौटंकी के चादर ओढ़ा के रालोद के अध्यक्ष पद पर हालही में मरल चौधरी अजीत सिंह के बेटा जयन्त चौधरी के चुन लीहल गइल. जान जाईं कि देश में भाजपा आ बँवारा गोलन का अलावे हर राजनीतिक गोल बाप के मरला पर बेटा भा बेटी के राजा बनावे के लाइन पर चलेला. एगो छोटहन अपवाद अबहीं आआपा के बा आ ओकरो लक्षण बतावत बा कि उहो केजरीवाल के ताजिन्दगी आपन मालिक बनवले राखी.\nलक्षद्वीप में गोमांस पर रोक लगवला से नाराज हो गइल बाड़ी प्रियंका बबुनी. कहत बाड़ी कि लक्षद्वीप प्रशासक के जल्द से जल्द हटावल जाव. याद करीं कि उनकर भाईयो केरल में गोमांस भोज करे वालन के साथे बाड़न. बेबुनियाद टिप्पणी टीपे में एह भाई बहिन के कवनो मुकाबला नइखे देश में. कांग्रेसी राज्यन में बिजली बिल में कवनो राहत ना दीहें बाकिर यूपी में बिजली बिल माफ चाहीं.\nब्रिटेन के लीसेस्टर में एगो इजरायली स्वामित्व वाली आयुध फैक्टरी का छत पर छह दिन से प्रदर्शन करत दू गो फिलीस्तीनियन के आखिरकार गिरफ्तार कइला का बाद फिलिस्तीनी अब एगो दोसरा इजरायली फैक्टरी पर कब्जा क लिहले बाड़े सँ.\nप्रसिद्ध हॉकी खिलाड़ी आ ओलंपियन बलबीर सिंह सीनियर के पुण्यतिथि का मौका पर काल्हु मोहाली के हॉकी स्टेडियम के नाम उनुका नाम पर करे के एलान कइलन पंजाब सरकार के खेल मंत्री राणा गुरमीत सिंह सोढी. जाने जोग बा कि बलबीर सिंह सीनियर तीन बेर ओलम्पिक चैंपियन बने वाली भारतीय हॉकी टीम में अहम भूमिका निभवले रहलन. 1952 के ओलम्पिक हॉकी फाइनल में ऊ पाँच गो गोल मरले रहलन.\nदेश के दिग्गज कंपनियन के शेयरन में मुनाफा वसूली का चलते काल्हु सेंसेक्स मामूली गिरावट का साथ बाकिर निफ्टी मामूली बढ़त का साथे बन्द भइल. कोरोना मरीजन के संख्या में आवत कमी का चलते निवेशक उछाह में रहलें आ दिन के शुरुआत में बढ़िया तेजी देखे के मिलल रहे. बाद में मुनाफा वसूली का चलते गिरावट देखे के मिलल. आजु विदेशी बाजारन से मिलत संकेत देखत अंदाज लगावल जात बा कि शुरुआत सपाट रही आ सीमित दायरा में कारोबार होखी.\nकौशांबी के करारी इलाका में काल्हु मीरापुर गाँव के एगो औरत के ओकर मरद कुदारी से वार करत ओकर हत्या कर दिहलसि आ फरार हो गइल बा.\nसीवान के भगवानपुर हाट इलाका में काल्हु भइल सड़क हादसा में सारण जिला के मशरक इलाका के एगो बाइक सवार के मौत हो गइल आ पीछे बइठल उऩकर भाई घवाहिल हो गइल बाड़ें. हादसा का बाद ट्रक चालक ट्रक ले के भाग निकलल.\nसारण के मांझी इलाका के माड़ीपुर खुर्द गाँन के एगो औरत फाँसी लगा के जान दे दिहलसि. पुलिस मामिला के जाँच करत बिया.\nजौनपुर के लमहन गांव का लगे 14 मई का दिने भइल पेट्रोल पम्प लूटकांड के खुलासा करत काल्हु पुलिस एगो आरोपी के असलहा समेत गिरफ्तार क लिहलसि.\nसारण के दाउदपुर इलाका में बरवां गाँन से रकम के लेन-देल क के एकमा कार्यालय जात में एगो निजी कंपनी के एजेन्ट से करीब नब्बे हजार लूट लिहले सँ दू गो मोटरसाइकिलन पर सवार लुटेरा.\nसारण के मशरक इलाका के क्रण कुदरिया गाँव में दू गो फरीकन का बीच जमीन का झगड़ा में सात जने घवाहिल हो गइलें.\nमिर्जापुर के चुनार इलाका के पचराव गाँव का नियरा काल्हु सबेरे एगो पिकप गाड़ी सड़क किनारे के पेड़ से टकरा गइल. एह हादसा में चालक के मौत ठाँवे पर हो गइल.\nसारण के डोरीगंज इलाका के सबलुपर गाँव के एगो नवही बाइक चालक के एगो ते रफ्तार ट्रक कचारत भाग गइल. बाइक सवार आ पीछे बइठल ओकर मामा गभीराह घवाहिल हो गइलें. अस्पताल चहुँपवला पर डाक्टर मामा के मरल बता दिहलें. भगीना के इलाज हो रहल बा.\nसारण के तरैया इलाका के चंद्रपुर गाँव के चार गो आदमी के जमीन का झगड़ा का चलते भइल गोलीबारी में घवाहिल हो गइलें जबकि एगो बूढ़ के मौत हो गइल.\nजौनपुर के गौराबादशाहपुर इलाका के धर्मापुर गांव के एगो नवही के मौत बिजली के करंट से हो गइल.\nपलामू के मनातू इलाका में सेमरी गाँव का लगे भइल एगो सड़क हादसा में पाटन इलाका के बाराती ले के जात ऑटो रिक्शा पर सवार दू जने के मौत हो गइल बा. एगो अउऱ सवार घवाहिल बा.\nरोहतास के भानस चौकी इलाका के कटियारा गाँव में तिलक समारोह में भइल हर्ष फायरिंग में दू जने घवाहिल हो गइलें. बाद में अस्पताल में एगो घवाहिल के मौत हो गइल.\nरोहतास के राजपुर इलाका के वलिगाँव गाँव में घरे आइल एगो सीआरपीएफ जवान के गोली मारके हत्या क दीहल गइल.\nसारण के जलालपुर इलाका के कोठेयां गाँव के एगो बूढ़ के काल्हू गरदल रेत के जान ले लीहल गइल बा. हत्यारन के पता नइखे चलल काहे कि हत्या के पता बहुते देर बाद लागल जब दिशा मैदान खातिर निकलल बूढ़ देर ले घरे ना लवटलें.\nTags: कौशांबी, चुनावी हिंसा, जयन्त चौघरी, जौनपुर, पलामू, पश्चिम बंगाल, मिर्जापुर, रोहतास, सारण, सीबीआई निदेशक, सीवान, सुबोध कुमार जायसवाल\n«« टटका खबर, मंगल, वैशाख अँजोरिया चतुर्दशी, 2078 विक्रमी\nटटका खबर, बियफे. जेठ अन्हरिया प्रतिपदा, 2078 विक्रमी »»


भारत के कवनो प्रधानमंत्री के ब्रिटेन में सबले शानदार स्वागत मिलल मोदी के – टटका खबर\nभारत के कवनो प्रधानमंत्री के ब्रिटेन में सबले शानदार स्वागत मिलल मोदी के\nकाल्हु ब्रिटेन के तीन दिन के सरकारी दौरा पर चहुँपल भारत के प्रधानमंत्री नरेन्द्र मोदी के शानदार स्वागत भइल. ओहिजा के प्रधानमंत्री डेविट कैमरन हर जगहा मोदी का साथे रहलन. पत्रकार सम्मेलन में एगो सवाल का जवाब में पीएम मोदी कहलन कि भारत में कवनो तरह के असहिष्णुता नइखे आ भारत सरकार सभरक साथ सभकर विकास के नीति पर चलत बिया. एगो अउरी पत्रकार के पूछला पर पीएम मोदी कहलन कि आपन जानकारी दुरुस्त कर लीं सभे कि मोदी साल 2003 में ब्रिटेन आइल रहलन आ ब्रिटेन के सरकार उनका आवे पर कवनो तरह के रोक कबो ना लगवले रहुवे.\nकाल्हु ब्रिटिश संसद के संयुक्त सत्र के संबोधन करत पीएम मोदी दुनू देश का बीच के गाढ़ आ पोढ़ संबंध के जिक्र कइलन. भारत के कवनो प्रधानमंत्री आजु ले ओहिजा के संसद में संबोधन ना दिहले रहले आ पहिला बेर ई मौका मोदी के मिलल. ई अउरी खास एहसे हो गइल कि आजुकाल्हु ओहिजा के संसद के सत्र नइखे चलत आ संयु्क्त सत्र खास क के पीएम मोदी के संबोधन करे ला बोलावल गइल रहुवे.\nकाल्हुए दुनू देश का बीच असैनिक परमाणु करार पर दस्तखतो हो गइल जवन कि दुनू देश के आपसी संबंध के गहराई देखावत बा. डेविड कैमरन कहलन कि ब्रिटेन चाहत बा कि सुरक्षा परिषद में भारत के स्थायी सीट मिल जाव. एह समर्थन ला पीएम मोदी उनुका के धन्यवाद दिहलन.\nTags: नरेन्द्र मोदी, ब्रिटेन, भारत


एगो झाड़ू कई गो संभावना – Anjoria\nबाबा लस्टमानंद मोदी के झाड़ू देवे वाला खबर पढ़ि के रामचेला से कहले, जवना झाड़ू से झड़ुआवे के रजमतिया के माई गारी दे ले तवने झाड़ू के अइसन फैशन आ जाई ई त केहु सोचलहीं ना रहे. ई झाड़ू के जबले घर के मेहरारू चलवली सन तबले त ई गरिये के बात रहे लेकिन जबसे मोदी जी झड़ुवले तबसे ई फैशन में आ गइल. ई जेतना लोकप्रिय भइल बा ओकरा से सोचे समझे वाला लोग के टेंशन जरूरी बा. अब सोच लीं कि जेह तरीका से झाड़ू लोकप्रिय भइल जात बा ऊ देखि के बूझाता कि जल्दी कवनो झाड़ू घोटाला होखे वाला बा. जवन झाड़ू के उपयोग साफ करे में होखे ओही के लोग साफ क दीहल. बतावऽ रामचेला ई संभावना बा कि ना. झाड़ू त चले चलावे वाला चीज है कागजे पर चल जाई पूरा झाड़ू स्टाक. अब देखऽ रामचेला ई झाड़ू के विवाद कातना बढ़ गइल. अबहीं ले कवनो इतिहासकार ई नइखे बतवले कि झाड़ू के आविष्कार कब भइल आ पहिले पहिल के चलावल. कवनो भाषाविद ई ना बतवलस कि एकर गारी कबसे शुरू भइल आ कवन मेहरारू भा मरद एकरा के कवना परिस्थिति में गारी के तौर पर प्रयोग कइलस. बतकुच्चन बाबा ओमप्रकाश जी आ भाषा सेतु बंधन वाला चौबे बाबा से निहोरा बा कि एह पर ऊ लोग तनी टार्च देखावे. हां त कहत रहनी ई झाडू के बात पर अरविंद केजरीवाल भाई कहले कि मोदी जी उनकर आइडिया चोरा लिहले. अब छप्पन ईंची के सीना वाला आदमी के बैसाखो में मफलर लपेटे वाला अरविंद भाई कहऽतारे कि आइडिया चोरा लिहले. लेकिन मोदी जी मुस्किया के कहऽतारे कि ऊ त झाड़ू चलावे के प्रेरणा गांधी जी लिहले बाड़े. अब कांग्रेसी भाई लोग खिसियाता. ई कांग्रेसी भाई लोग के के बतावे कि आज कल ऊ लोग गांधी बाबा से ना राहुल गांधी से प्रेरणा ले रहल बा. हवा त रामचेला इहो बा कि मोदी के झाड़ू चलावे से विरोध में कांग्रेस अपना आफिसन में झाड़ू ना चलावे के फैसला कइले बिया. अब कांग्रेस त पेल्हा पचवएता कि आफिस में झाड़ू ना चलावे के अब फैसला कईले बा. ई काम त ऊ ना जाने कबसे क रहल बा. इहे गंदगी से खिसिया के पब्लिक पार्टी के वोट के झाड़ू से साफ क दिहल.\nबीचे में रामचेला कहले, बाबा हो, झाड़ू के ई लोकप्रियता देखि के एगो आइडिया दिमाग में आवऽता कि काहे ना सरकार एगो झाड़ू कारपोरेशन आफ् इंडिया (झाकाइं) बनादेउ आ ओह के चयरमैन सीनियर भाजपा नेता के बना देउ. बाब कहले, रामचेला एह से टंटा बढ़ि जाई. पहिले त ई कहल जाई कि कहां के झाड़ू के राष्ट्रीय झाड़ू के दर्जा दीहल जाई, महाराष्ट्र के झाड़ू कि गुजरात के कि बिहार के. एक हऽ गो पार्टी अइसन कि झाड़ू सौ सौ वेराइटी देखा दी.\nत बाबा ई काहे सुझाव मीडिया में दीहल जाउ कि ईंडो पाक झाड़ू महोत्सव के आयोजन करे सरकार. एह से एक दोसरा के झड़ुआवे व्यापक अवसर आ आधार मिल सकेला. देखऽ रामचेला तहार आइडिया खराब नइखे लेकिन पाकिस्तान में झाड़ूबाजी तनी प्रचंड होला. इहे पता ना चले ला कि कवना नेता पर कब झाड़ू गिर जाई आ के केकरा के झाड़ू मार के साफ क के अपने ओहिजा काबिज हो जाई. खैर झाड़ू अब कई संभावना के जनम दे देहलस. अपनहुं सभे सोचीं.\nPrevious Post: टटको में टटका खबर : 12 अक्टूबर 2014, अतवार\nNext Post: टटको में टटका खबर : 13 अक्टूबर 2014, सोमार


Khesari Lal Yadav threatened journalists said- If you write news against me send entire family to jail Bhojpuri: खेसारीलाल के बरल खीस, पत्रकार लोग के धमकवले- बाट लगा देंगे\nपंकज सिंह नाम के गवैया के गावल गीत पर खेसारीलाल अब लाल-पीयर भइल बाड़े. ओकरा गाना के बोल बा- खेसरिया के बेटी सपनवा में आती है. सांच कहीं त एकर शुरुआत खेसारीलाल पहिले कइले. ऊ गवले रहले- चचिया के बचिया सपनवा में आती है. ओही के तर्ज पर पंकज सिंह गवले बाड़े.\nLast Updated: June 7, 2021, 12:32 PM IST\nफूहर भोजपुरी गीत खातिर मशहूर एक्टर आ गायक खेसारीलाल यादव एह घरी खूब खिसियाइल बाड़े. लड़किन आ जाति के नाम लेके गीत गवला से लोग के नजर में ऊ पहिलहीं से चढ़ल रहले हां. अबकी बेर एगो गवैया उनकर जवाब दिहले बा. पंकज सिंह नाम के गवैया के गावल गीत पर खेसारीलाल अब लाल-पीयर भइल बाड़े. ओह गाना के कवनो यू ट्यूब चैनल चलवले बा. ओकरा गाना के बोल बा- खेसरिया के बेटी सपनवा में आती है. सांच कहीं त एकर शुरुआत खेसारीलाल पहिले कइले. ऊ गवले रहले- चचिया के बचिया सपनवा में आती है. ओही के तर्ज पर पंकज सिंह गवले बाड़े. पंकज के नाम खेसारीलाल अइसन अबहीं नइखे भइल, बाकिर एह गीत के खेसारीलाल के माकूल जवाब मानल जाता.\nएह गीत पर खेसारीलाल के एतना खींस बरल कि ऊ3मई के अपना फेसबुक पेज पर लाइव होके डिजिटल मीडिया के पत्रकारन के खूब हड़कवले. ऊ वीडियो खूब वायरल होता. खेसारी कह रहल बाड़े- ‘कोई मेरी तस्वीर लगा कर मेरे खिलाफ खबर चलायेगा या दिखायेगा, उसकी और उसके परिवार की बाट लगा देंगे. चैनल बंद करा देंगे.‘ ई बात ऊ घुमा फिरा के एक बेर ना कई बेर दोहरवले बाड़े. उनका एही बात के खींस बा कि यू ट्यूब पर उनकरा बेटी के जिकिर कइल गीत काहें चलल. सुने में त इहो आवत बा कि खेसारी ओह गवैया के पिटवाइयो दिहले बाड़े. बाकिर एह बारे में गवैया पंकज सिंह का ओर से ना कवनो थाना में रपट लिखाइल बा आ ना कवनो बयान आइल बा.\nखेसारीलाल भोजपुरी में फूहर गीत के अगुआ बन गइल बाड़े. दूगो अर्थ वाला गीत कुछ लोग के नीमन त लागेला, बाकिर ढेरे लोग एकरा खिलाफ बा. सानिया मिर्जा के जब पाकिस्तानी दुलहा से बियाह होखे के रहे, ओही समय खेसारीलाल एगो गीत गवले- सानिया दुलहा खोजली पाकिस्तानी. ई गीत खूब हिट भइल आ ओही जा से खेसारीलाल चर्चा में अइले. खेसारी के मूल नाम शत्रुघ्न प्रसाद यादव ह, बाकिर चर्चा में आवे खातिर ऊ आपन नाम गायन क्षेत्र में खेसारी लाल राख लिहले. उनकरा फूहर गीतन के मुखड़ा नमूना के रूप में देखल जा सकेला- चूसता देवरा.., लहंगा में मीटर..., तोरा माई के मिस काल मार देनी...,चचिया के बचिया सपनवा में आती है...बलम के बिगड़लस बंगलिनियां.\nकेहू एह गीतन के अपना घर में परिवार के संगे ना सुन सकेला, बाकिर बस, टेंपो आ ट्रक ड्राइवरन के ई कुल गीत बेसी भावेला. अब त ट्रैक्टर हांके वाला ड्राइवर खेतत जोतत में फुल वाल्यूम में खेसारी के गीत बजा के मस्त रहत बाड़े सन. बाकिर बस भा टेंपो में परिवार के संगे बइठल लोग कह के बंद करावेला. फूहर गीत गवला से खेसारीलाल के जेतने विरोधी बाड़े, ओकरा से बेसी उनकर फैन लोग बा. फेसबुक लाइव में जब मीडिया के ऊ हड़कावत रहले ओकरा पर तीन दिन में 128 हजार लाइक, 58 हजार कमेंट, 8.4 हजार शेयर आ 1.2 मिलियन व्यू मिलल बा. ई उनकर लोकप्रियता के आलम बा. बिहार के मीडिया जगत में जहां एह धमकी के लेके खुसुर फुसुर शुरू भइल बा, उहवें खेसारी के जिला (सारण) के पत्रकार लोग डेराइल बा. खेसारीलाल के मानल जाव त अब ऊ कुछऊ गावस त ओई पर कवनो आलोचना वाली खबर केहू ना लिख पाई. उनकर फोटो भा खबर लगावे के पहिले उनका से परमिसन लेबे के परी.\nखेसारीलाल बतावे ले कि ऊ बीएसएफ के जवान रह चुकल बाड़े, बाकिर गांव-जवार के लोग बतावेला कि पहिले ऊ नाच पाटी में रहले. बाद में कीर्तन-अठजाम में झाल बजावत फिरस. अब ऊ बड़का गवैया हो गइल बाड़े. उनका पर कई जने के गीत चोरावे के भी आरोप लागेला. बतावल जाला कि रीतेश पांडेय के गीत ऊ चोरा के गवले- लहंगा लखनउआ. एही तरे शिल्पी राज कहेली कि उनकरो गीत खेसारी चोरवले बाड़े. (ओमप्रकाश अश्क वरिष्ठ पत्रकार हैं. यह उनके निजी विचार हैं.)